(Rapport Uffiċjali u Rivedut)

Laqgħa Nru 40

L-Erbgħa, 11 ta' Marzu, 2015

Stampat fl-Uffiċċju tal-Iskrivan

Prezz €2.50

Laqgħa Nru 40

L-Erbgħa, 11 ta' Marzu, 2015

Il-Kumitat iltaqa' fil-Palazz, il-Belt Valletta, fis-7.15 p.m.

IS-SUR STEPHEN GRECH (Segretarju tal-Kumitat): Iċ-Chairperson, l-Onor.

Deborah Schembri bħalissa qiegħda fil-House Business Committee u għalhekk irridu nibdew din il-laqgħa bl-elezzjoni ta' Chairperson għal din il-laqgħa.

ROBERT CUTAJAR: Nipproponi lill-Onor.

IS-SUR STEPHEN GRECH: Min jissekonda?

Il-Kumitat qabel unanimament u l-Onor.

Silvio Parnis ġie elett bħala Chairperson.

THE CHAIRPERSON (Onor. Silvio Parnis): Ngħaddu għall-konferma tal-Minuti tal-aħħar laqgħa.

Hawn xi oġġezzjonijiet għall-Minuti?

Il-Minuti tal-Laqgħa Nru 39 li saret nhar l-Erbgħa, 4 ta' Marzu 2015 ġew konfermati.

IMPLIMENTAZZJONI TAL-POLITIKA DWAR IS-SAĦĦA SESSWALI – DISKUSSJONI MA' RAPPREŻENTANTI MILL-ISKEJJEL INDIPENDENTI

Min-naħa tagħna se nistaqsu lill-mistieden tagħna dwar l-edukazzjoni sesswali fl-iskejjel tal-Privat wara li Dr Gauci jagħmel l-introduzzjoni tiegħu.

DR JOE GAUCI (Head of San Anton School and President of the Independent Schools Association): Jiena qiegħed hawnhekk biex naqsam magħkom dak li jsir fl-iskola li mmexxi jien u bejn wieħed u ieħor f'dak li jsir fl-iskejjel Indipendenti l-oħra fuq l-edukazzjoni sesswali.

Dan is-suġġett l-aktar li jintmiss huwa fil-PSD għalkemm issib xi skejjel li jitrattaw dan it-topic f'suġġetti oħra, fosthom waqt il-lezzjonijiet tar-reliġjon minħabba li għandu fih l-aspett morali wkoll.

Madankollu, kif għedt aktar qabel, dan is-suġġett l-aktar li jiġi trattat huwa fil-PSD, u jien se naqsam magħkom dak li jsir f'dan is-suġġett.

Fl-iskola tiegħi nsegwu l-kurrikulu nazzjonali kif jagħmlu l-iskejjel l-oħra Indipendenti u l-edukazzjoni sesswali, partikolarment fl-iskola tagħna, tibda mill-Year 5 fejn matul dik is-sena nibdew immissu l-aspett tal-boundaries li t-tfal iridu jżommu u l-boundaries li għandhom jistennew.

Mela hawnhekk qed nitkellmu fuq il-personal space tagħhom u kif għandhom jittutelawh, x'inhu meqjus bħala approprjat u dak li hu inapproprjat fil-mod ta' kif xi ħadd imissek, eċċ. B'hekk ovvjament nippreparawhom fuq l-għarfien ta' dawn l-affarijiet f'każijiet ta' pedofilja jew abbużi oħra.

Fil-Year 6 nittrattaw il-pubertà għaliex dak huwa suġġett topiku ħafna mat-tfal ta' dik l-età.

Il-lezzjonijiet – almenu f'San Anton School – jinżammu separatament bejn is-subien u l-bniet.

Ma ninsewx li l-iskejjel Indipendenti kollha ħlief għal waħda huma kollha co-ed u allura l-bniet u s-subien ikunu fl-istess klassi.

Madankollu għal dawn il-lezzjonijiet fl-iskola tiegħi nippreferu li s-subien jinfirdu minn mal-bniet.

Ovvjament din ma nagħmluha fl-ebda lezzjoni oħra.

Kif kont qed ngħid fil-Year 6 naraw x'inhi l-pubertà u x'tip ta' kambjamenti wieħed għandu jistenna mill-ġisem tiegħu jew tagħha.

Lill-bniet ngħidulhom sabiex jippreparaw pouch għall-first menstrual cycle tagħhom u nidħlu wkoll fuq it-topic tar-reproduction imma ma nidħlux f'wisq dettall.

Fil-Form 1 nerġgħu nittrattaw - fost aspetti oħra - l-aspett tal-pubertà u hawnhekk il-bniet u s-subien ikollhom lezzjoni flimkien.

Hawnhekk tajjeb li wieħed jinnota li jkun hemm sens ta' rispett reċiproku - li forsi wieħed ma jistennix - kbir u anke jkun hemm sens ta' boundaries kbar.

U dan nagħmluh ukoll għax inħossu li f'dak l-istadju huwa għaqli li s-subien ikunu konxji ta' xi jħossu l-bniet u li l-bniet ikunu konxji ta' xi jħossu s-subien għax b'hekk jikber aktar ir-rispett bejniethom.

Bażikament nittrattaw dak li jseħħ bioloġikament, emozzjonalment u fiżikament.

Niddiskutu wkoll il-ħtieġa għal iġjene personali akbar u nitkellmu fuq dak li jiġri fis-subien u fil-bniet fiż-żmien tal-pubertà.

Nispjegawlhom il-menstrual cycle f'ċertu dettall u dak li hu meħtieġ mill-bniet.

Nispjegawlhom mingħajr ma nidħlu f'dettall żejjed il-prinċipju ta' konċezzjoni, tqala u twelid.

Fi Grade 9 – li tiġi l-Form 2 - niddiskutu t-topic tal-internet safety.

Kif tistgħu timmaġinaw l-internet huwa realtà li sfortunatament jista' iwassal għal abbuż sesswali u allura hemmhekk aħna nidħlu f'ċertu dettall.

Fost affarijiet oħrajn nitkellmu dwar il-kwestjoni li wieħed itella' ritratti tiegħu nnifsu u dwar l-aspett tar-rispett personali li dak li jkun għandu jkollu in terms of internet use.

Fi Grade 10 niddiskutu t-topic tal-alkoħol u kif l-abbuż tal-alkoħol jista' iwassal għal imġieba riskjuża mil-lat sesswali, fosthom problemi relatati ma' casual sex, il-possibbiltà ta' unwanted pregnancies u l-possibbiltà ta' mard trażmess sesswalment.

Fi Grade 11 - li tiġi l-Form 4 – nittrattaw x'jagħmlek raġel u x'jagħmlek mara għax ta' dik l-età it-tfal ikunu aktar maturi.

U hawnhekk naraw il-gender stereotyping u x'inhuma l-aspettattivi tas-soċjetà mill-irġiel u minn nisa.

Nitkellmu wkoll fuq l-identità sesswali u fuq issues li ċerti nies għandhom bl-identità sesswali tagħhom u xi tfisser għalihom.

Nitkellmu wkoll fuq l-aspett tal-omosesswalità.

Aspett importanti ħafna in these teenage years li mmissu miegħu nsejħulu "It is ok to be me" u dan iħares lejn l-importanza li l-adoloxxent ikun komdu bih innifsu.

Naħseb waħda mill-akbar problemi li niffaċjaw maż-żgħażagħ ta' dik l-età b'mod partikolari hija l-peer pressure u l-istress li dawn iż-żgħażagħ jgħaddu minnu għax ikunu jridu jikkonformaw ma' ċerta imġieba ta' sħabhom jew tas-soċjetà.

U hawnhekk tidħol id-dehra tagħhom, b'mod partikolari fil-bniet imma anke fis-subien.

Ovvjament hawnhekk jidħlu l-aspettattivi tas-soċjetà fuq il-mara, in termini ta' figura u sbuħija imma anke in terminu ta' imġieba.

Jiġu trattati wkoll issues ta' eating disorders u l-perikli konnessi magħhom.

Hawnhekk tajjeb ngħidu li llum il-ġurnata huwa numru żgħir immens ta' studenti li jibdew joħorġu ma' xi ħadd mill-iskola tagħhom stess għax dawn tant iqattgħu ħin flimkien u tant ikunu ilhom is-snin flimkien li jiġu qishom aħwa.

Madankollu aħna nittrattaw l-aspett tad-dating għax ikun hemm numru minnhom li diġà jkunu bdew joħorġu ma' xi ħadd.

Ovvjament meta naslu għal dik id-diskussjoni niddiskutu wkoll il-mod ta' kif taħdem is-sistema riproduttiva.

Nitkellmu wkoll – u din hija pertinenti ħafna mar-rapport u mal-għanijiet tar-rapport - dwar l-astinenza u r-responsabilità.

Apparti minn hekk nitkellmu wkoll dwar il-kwestjoni tal-miti sesswali li ovvjament kull adoloxxent ikollu.

Nitkellmu dwar l-issues ta' kontraċezzjoni u s-sexually transmitted infections kif ukoll dwar l-issue ta' relationship abuse.

Bejn wieħed u ieħor dak huwa s-sillabu li għandu x'jaqsam mal-edukazzjoni sesswali li jiġi trattat fl-iskola tagħna u li jiġi trattat ukoll fl-iskejjel l-oħrajn.

THE CHAIRPERSON: Mistoqsijiet?

L-Onor.

ANTHONY AGIUS DECELIS: Dr Gauci, biex intom tevalwaw il-mod ta' kif qegħdin tgħallmu lill-istudenti tagħkom, għandkom xi longitudinal studies?

Jiena waħda mid-degrees li għandi hija proprju fil-youth work u topic mit-teżi tiegħi kien proprju fuq is-sexually transmitted diseases u l-għarfien taż-żgħażagħ fuq dawn is-sitwazzjonijiet.

U allura xtaqt inkun naf jekk intom tagħmlux re-evaluation tat-tagħlim li tagħtu lill-istudenti tagħkom jew inkella tibqgħux issegwu lill-istudenti u liż-żgħażagħ wara li dawn jitilqu mill-iskola?

Jew inkella t-tagħlim huwa limitat biss għal meta jkunu f'dak il-perijodu tal-iskola?

DR JOE GAUCI: Bħala regola ġenerali aħna nsegwu lit-tfal sakemm dawn jaslu sal-Form 5 imma għandna - partikolarment fl-iskola tiegħi u hawnhekk qiegħed nitkellem fuq San Anton School – pastoral team li huwa b'saħħtu ħafna.

Fil-fatt għandna school counsellor għas-settur tal-primarja u għandna school counsellor għas-settur tas-sekondarja.

U dan huwa mfittex mill-istudenti tagħna, jiġifieri dawn jistgħu jitolbu appuntament biex jaraw lill-ischool counsellor.

Ir-relazzjoni tant tkun tajba li bosta drabi anke meta jkunu telqu mill-iskola, l-istudenti jibqgħu jfittxu lil dan il-counsellor u anke jiġu l-iskola biex jitkellmu miegħu fuq bażi regolari.

Ovvjament dan jiġri ġeneralment meta jkunu qegħdin jiffaċċjaw xi issues partikolari f'ħajjithom.

Imma le, longitudinal study per se m'għandniex fl-iskola.

Li nagħmlu - li ma jittrattax is-suġġett in kwestjoni - hu li nsegwu permezz ta' tracer studies li jsiru nazzjonalment imma ma nagħmlux a longitudinal study per se.

Madankollu jkun interessanti għalina li naraw kif nistgħu nesploraw diversi possibilitajiet biex nibqgħu nsegwu lit-tfal tagħna, anke għaliex aħna għandna l-Old Antonians Association u allura in parallel ma' din l-assoċċjazzjoni forsi nkunu nistgħu naraw kif nistgħu nkomplu ntejbu dan is-servizz.

THE CHAIRPERSON: Aktar mistoqsijiet?

L-Onor.

ROBERT CUTAJAR: Bħala skola u anke fil-kapaċità tiegħek Dr Gauci, bħala President ta' assoċċjazzjoni li tgħaqqad flimkien l-iskejjel Indipendent, kif issibu r-relazzjoni tagħkom mal-aġenziji tal-Gvern u anke ma' dawk non-governattivi?

Pereżempju ġieli ġejtu bżonn ta' xi servizz mingħand xi aġenzija tal-Gvern jew minn xi aġenzija non-governattiva?

DR JOE GAUCI: L-għajnuna tintalab u aħna, ovvjament huwa fid-dmir tagħna li jekk ninnotaw xi forma ta' abbuż, li ġeneralment din tkun fl-ambitu domestiku, aħna nirrapportaw dan l-abbuż, kif fil-fatt isir.

Ovvjament dan jiġi sourced mill-ischool counsellor li jiddiskuti l-issue miegħi u l-każ jiġi rrapportat mill-ewwel.

Dawn il-każijiet naturalment jiġu segwiti wkoll.

Aħna nikkooperaw mas-servizzi governattivi in kwantu għal investigazzjonijiet li jkunu qed isiru.

Aħna nużufruwixxu mis-servizzi governattivi imma r-realtà hi li hawn nuqqas kbir ta' manpower in that respect!

Bħala skejjel Indipendenti nixtiequ ningħataw aktar ċans sabiex nużufruwixxu minn dawn is-servizzi imma nifhmu li r-riżorsi diġà huma limitati għall-iskejjel tal-Istat.

Imma bl-issues li llum qed jiffaċċjaw iż-żgħażagħ, anke minn età pjuttost żgħira, jiena naħseb li għandu jkollna struttura nazzjonali b'saħħitha biżżejjed sabiex taqdi lit-tliet setturi.

THE CHAIRPERSON: Aktar mistoqsijiet?

L-Onor.

PAULA MIFSUD BONNICI: Dr Gauci, xtaqt nagħmillek xi mistoqsijiet.

Dan il-Kumitat diġà iltaqa' ma' diversi rappreżentanti tal-iskejjel tal-Istat kif ukoll ma' Dr Rose Anne Cuschieri, li hija d-Direttriċi għas-Servizzi Edukattivi tal-iskejjel tal-Knisja.

U minn dawn il-laqgħat ħareġ biċ-ċar li t-tagħlim dwar is-saħħa sesswali f'dawn l-iskejjel tiddependi mill-għalliema li jkollok fihom.

Allura se nistaqsi l-istess mistoqsija lilek ukoll.

Ovvjament jekk inti jkollok għalliema li jew mhumiex imħarrġin biżżejjed jew inkella min-naħa tagħhom mhumiex komdi jgħallmu dan is-suġġett, ġeneralment li se jiġri hu li dan is-suġġett se jibqa' fuq l-ixkaffa.

Ma nafx jekk huwiex l-istess każ għall-iskejjel tagħkom u ċioè jekk għandkomx għalliema jew kapijiet ta' skejjel li b'xi mod jew ieħor għadhom jipprovaw iżommu lura minn dan is-suġġett, bil-konsegwenza li għandek tfal li ma jkunu qegħdin jitgħallmu xejn dwar is-saħħa sesswali.

Il-mistoqsija l-oħra hija aktar dwar il-ġenituri tat-tfal għaliex sfortunatament jirriżulta li anke jekk ikollok it-tagħlim fl-iskola, dawn it-tfal se jmorru lura d-dar u jekk hemmhekk se jsibu ambitu differenti jew inkella l-ġenituri tagħhom għadhom iqisu dan is-suġġett bħala taboo u allura ma jitkellmux fuqu, mela dak li jkunu tgħallmu mill-iskola se jispiċċa fix-xejn meta jmorru lura d-dar.

Allura bħala skejjel Indipendenti tagħmlu laqgħat mal-ġenituri fuq dan is-suġġett biex il-ġenituri wkoll ikunu in sync ma' dak li jkunu qegħdin jitgħallmu t-tfal fl-iskejjel?

DR JOE GAUCI: Rigward dan is-suġġett ma naħsibx li hemm xi issue kbira but I do not want to paint a pretty picture here.

Aspett importanti u pożittiv ħafna tal-iskejjel Indipendenti hu li dawn huma appuntu indipendenti u allura għandhom ċerta leeway.

U din il-leeway aħna dejjem interpretajniha – hawnhekk naħseb li nista' nitkellem ukoll għall-iskejjel li jmexxu l-kollegi tiegħi – billi nipprovaw nindividwaw x'inhuma l-bżonnijiet tal-cohort tagħna għax finalment dawk huma l-klijenti tagħna.

Illum il-ġurnata fl-Independent schools kulħadd huwa konxju li dan huwa suġġett li jekk aħna m'aħniex se ngħallmuh lill-istudenti tagħna, dawn se jitgħallmu dak li d-dinja toffrilhom u allura mhumiex se jieħdu tagħlim tajjeb.

Ħaġa importanti li rrid insemmi hi li din il-flessibilità hija wkoll relatata mal-fatt li aħna m'aħniex skejjel tal-Knisja.

Jiġifieri għalkemm l-iskejjel tagħna kollha għandhom ethos kattoliku imma dawn mhumiex skejjel tal-Knisja u allura m'għandniex ċerta retiċenza li forsi jista' ikollhom l-iskejjel tal-Knisja.

Issa dan ma jfissirx li aħna ma nitrattawhx bis-sensittività u bis-sensibilità meħtieġa dan is-suġġett imma dan jagħti lok ukoll sabiex ikun hemm aspetti tas-suġġett li jiġu trattati b'mod lajk, hu x'inhu t-twemmin personali tal-għalliema fuq dan is-suġġett.

Għalhekk l-ewwel semmejt li waqt il-lezzjonijiet tar-reliġjon aħna nħarsu wkoll minn aspetti ta' imġieba soċjali.

U dak li tgħallem il-Knisja jiġi esplorat minn ambitu totalment differenti.

Pereżempju San Anton School kien hemm perijodu fejn kull sena nagħmlu live in ta' tlett ijiem f'Għawdex għall-istudenti tal-Grade 12 jew Form 5 bħala konklużjoni tal-esperjenza tagħhom f'din l-iskola.

U hemmhekk kien ikollna qassis li kien imur iqaddsilhom il-quddies u t-tema tal-edukazzjoni sesswali kienet tiġi trattata minn żewġ aspetti.

Illum il-ġurnata dan qed isir ukoll fil-kuntest tas-sillabu għax inħasset il-ħtieġa – u għadha tinħass sal-lum – li nagħtu l-perspettivi kollha lill-istudenti tagħna biex huma mbagħad ikunu jistgħu jaġixxu skont il-kuxjenza tagħhom.

Imma ma naħsibx li hemm xi reċitenza fuq dan is-suġġett.

Wieħed irid iqis ukoll li ġeneralment fl-iskejjel tagħna – u allura ngħaddi għat-tieni mistoqsija tiegħek – aħna pjuttost iffortunati għax il-klijenti tagħna, u allura l-istudenti tagħna, jiġu minn familji li ġeneralment ikunu familji pjuttost edukati jew jekk ma jkollhomx il-ġenituri b'livell ta' edukazzjoni terzjarja, ikunu jixtiequ li wliedhom ikollhom dik it-tip ta' edukazzjoni.

Għalkemm wieħed ma jista' jeskludi xejn fil-ħajja u forsi fil-każ tagħna jista' jagħti l-każ li l-problemi jkunu ftit iżjed misturin f'ambiti soċjali oħra, però minkejja kollox naħseb li qatt ma kellna xi forma ta' reżistenza.

Pereżempju l-counsellor tagħna jżomm teaching duties apposta biex ikollu l-polz fuq l-issues tal-istudenti tagħna.

Imma nerġa' ngħid li qatt ma ħassejna li kien hemm xi konflitt bejn dak li kien qed jiġi mwassal lill-istudenti ma' dak li xtaqu jisimgħu jew ma' dik li kienet l-attitudni ġenerali fid-dar.

THE CHAIRPERSON: Din il-ġimgħa kelli ċans nitkellem ma' ġuvni li qatt ma esprima s-sentimenti tiegħu u qatt ma ħareġ fil-beraħ bl-orjentazzjoni sesswali tiegħu.

Illum dan għandu 24 sena u huwa persuna gay.

Fil-fatt dan il-ġuvni qalli li kien jattendi skola tal-Gvern u li għadda minn tbatija kbira.

Dan ħareġ jgħid min hu verament riċentement għax ħadd ma kien fehemu qabel.

Dan il-ġuvni pprova joħroġ mat-tfaljiet u kien anke tgħarras ma' waħda imma xorta fl-aħħar kellu joħroġ jgħid x'kienu l-ġibdiet tiegħu.

U nerġa' ngħid li t-tbatija li għadda minnha kienet kbira.

X'policy tadattaw intom fl-iskejjel tagħkom fuq dawn l-affarijiet?

Forsi llum aħna nitkellmu ma' dawn l-istudenti b'ċertu mod, fis-sens li ngħidulhom li issa jikbru, isiru ġuvintur u jiltaqgħu ma' tfalja, eċċ, eċċ. Issa għandna din il-minoranza żgħira ta' nies li llum qegħdin joħorġu fil-beraħ imma dawn l-istudenti li jkunu għadhom żgħar kemm qed ikollhom ċans biex jitkellmu fuq dak li jkunu qegħdin iħossu?

Meta inti tkun għadek fil-bidu trid toħroġ tgħid fil-beraħ dak li qed tħoss u allura intom kemm qed tagħtuhom iċ-ċans biex jitkellmu?

L-istudenti jkollhom ċans li jitkellmu b'mod personali ma' xi ħadd tal-fiduċja tagħhom?

Xi kultant noqogħdu lura milli nitkellmu fuq dawn l-affarijiet imma t-tbatija psikoloġika li jgħaddu minnha dawn in-nies hija kbira ħafna.

Dan il-ġuvni li semmejt għandu ommu għad ma tridx taċċettah u staqsietu għalfejn kien tgħarras jekk kien iħoss ġibdiet oħra!

Min-naħa tiegħu dan il-ġuvni qal li kien iħoss dawn il-ġibdiet minn età żgħira imma qatt ma tkellem dwarhom.

DR JOE GAUCI: Il-maġġoranza tal-iskejjel tagħna għandhom pastoral team pjuttost b'saħħtu imma naħseb li nkun aktar korrett jekk nitkellem dwar l-esperjenza tal-iskola tagħna.

Kif diġà għedt kull student għandu l-faċilità li jieħu appuntament waħdu mal-counsellor tagħna li issa ilu hemmhekk għal dawn l-aħħar 23 sena u għalhekk għandu esperjenza vasta f'diversi oqsma, u b'hekk ikunu jistgħu jiftħu qalbhom miegħu.

Ovvjament in-natura tal-laqgħa tkun kunfidenzjali u allura, il-ħsebijiet, il-feelings u l-emozzjonijiet tal-individwu jista' jitkellem fuqhom b'mod apert għax ħadd mhu se jikxef xejn.

Kien hemm sitwazzjonijiet fejn - għalkemm jien ma nkunx privy tagħhom għax ikunu kunfidenzjali – dawn l-issues jiġu diskussi.

Li hu ċert hu li aħna noqogħdu attenti ħafna kif nittrattaw is-suġġett u nipprovaw inkunu kemm nistgħu politikament korretti.

Huwa fatt magħruf li filwaqt li fl-imgħoddi l-omosesswalità kienet tittieħed bħala marda, illum mhijiex meqjusa hekk.

Issa meta niġu għar-reliġjon u ovvjament se jqumu ċerti issues, l-għalliema, bir-raġun kollu trid tispjega l-perspettiva nisranija u t-tagħlim tal-Knisja.

Aħna dejjem noqogħdu attenti dwar dak li ngħidu.

Fil-fatt aħna ngħidu li Alla jħobb lil kulħadd, huma x'inhuma l-orjentazzjonijiet sesswali tiegħu.

U ngħidu wkoll li wieħed għandu jesprimi ruħu sesswalment b'responsabilità kbira.

Ovvjament hawnhekk għandek aspetti ta' natura morali li wieħed irid iħares lejhom ukoll.

Issa għalkemm l-istudenti ma tantx jiftħu qalbhom mal-għalliema tar-reliġjon għax aktar se jiftħu qalbhom mal-counsellor, imma meta jkun hemm issues ta' dan it-tip, dawn jiġu referred mill-ewwel lill-counsellor.

F'kelma waħda nipprovaw kemm jista' ikun inżommu bilanċ għax l-aspett reliġjuż trid bilfors twasslu u għandna d-dmir morali li nwassluh.

Li hu żgur hu li aħna dejjem ngħallmu li Alla jħobb lil kulħadd, hu kif inhu għax Alla ħalaq lil kulħadd.

THE CHAIRPERSON: Fuq din irridu noqogħdu attenti għax anke l-Knisja llum infetħet aktar fuqha u fil-fatt issa qiegħda taċċettahom lil dawn in-nies.

DR JOE GAUCI: Jiena naħseb li huwa importanti ħafna li l-bniedem iħossu maħbub.

Fundamentalment kull bniedem irid iħossu maħbub u aċċettat.

U aħna nipprovaw kemm jista' ikun nagħtu s-support kollu li hemm bżonn.

Fil-fatt il-counsellor huwa bniedem li qatt ma jkun wieqaf.

THE CHAIRPERSON: Nerġa' ngħid li t-tbatija li jgħaddu minnha dawn in-nies hija tremenda.

Naħseb li l-aktar ħaġa importanti hi – kif ipprovajt infiehem lil dan il-ġuvni li ġie jkellimni – li dak li jkun jaċċetta lilu nnifsu għax jekk ma taċċettax lilek innifsek se jkollok problema psikoloġika kbira fil-ħajja tiegħek.

L-Onor.

ROBERT CUTAJAR: Jekk qed niftakar tajjeb fl-introduzzjoni tiegħek inti għedt li fi Grade 9, u allura fil-Form 2, tagħtu importanza lit-topic tal-internet safety.

DR JOE GAUCI: Hekk hu.

ROBERT CUTAJAR: Jiġifieri din qiegħda speċifika fil-kurrikulu li għandkom tittrattaw dak it-topic f'dak l-istadju?

Qed ngħid dan għax illum it-tfal tal-Form 2 ikun ilhom li bdew jidħlu fuq l-internet u jagħmlu użu mill-kompjuter.

Allura jidhirlekx li forsi wieħed jistax jikkonsidra biex dan it-topic jibda jiġi mgħallem qabel il-Form 2?

DR JOE GAUCI: Aħna dak it-topic ngħallmuh fi Grade 9, jiġifieri fil-Form 2 fil-lezzjonijiet tal-PSD, però l-IT teacher ikun ilu jtambar mill-Grade 3 - fil-fatt l-istudenti jibda jkollhom żewġ lezzjonijiet tal-IT mill-Grade 3 'il fuq – fuq l-aspetti tal-internet safety u issues oħra relatati ma' dawn l-affarijiet.

Proprju l-bieraħ stess kont qiegħed niddiskuti mal-leadership team tiegħi fuq dan il-punt li se nsemmi.

Aħna niktbu lill-ġenituri u navżawhom fuq ċerti sites bħall-"ask.fm", fejn inti bil-velu tal-unanimità tista' tgħid li trid fuq kulħadd u tista' tkisser lin-nies!

U allura l-ġenituri jkunu informati biex jispezzjonaw x'qiegħed jiġri mat-tfal tagħhom.

Apparti minn hekk, waħda mill-issues kbar li qiegħda tqum bħalissa - u li jista' ikun li jkollha rilevanza ma' dan is-suġġett – hija dik marbuta ma' ċertu logħob li t-tfal jilagħbu fuq il-kompjuters jew consoles tagħhom.

Pereżempju llum qegħdin niskopru fenomenu fejn it-tfal jilagħbu logħob li huwa rated 18 meta jkunu għadhom fil-primarja!

Hemm logħba partikolari fejn bażikament inti tieħu aktar punti jekk tistupra l-prostituti jew toqtolhom, jekk taħbat fil-karozzi l-oħra, eċċ.!

U din tant hija problema serja li ġiet diskussa wkoll fil-Kungress Amerikan.

U minħabba li l-ġenituri mhux dejjem ikunu konxji tal-logħob li jkunu qed jilagħbu t-tfal tagħhom qegħdin niskopru li logħob bħal dan qed iħallu riperkussjonijiet fuq it-tfal.

Fil-fatt logħob bħal dawn iħallu riperkussjonijiet fuq il-kbar stess, aħseb u ara fuq tfal li għadhom qed jifformaw il-valuri tagħhom!

Waħda mill-affarijiet li ddeċidejna li nagħmlu hu li perjodikament, at given milestones tal-esperjenza edukattiva tat-tfal, nibdew insejħu lill-ġenituri sabiex jattendu għal laqgħat li jkunu kemm akkademiċi kif ukoll li laqgħat li jitrattaw dawn l-issues partikolari u b'hekk l-ġenituri jkunu konxji tagħhom.

U dawk it-tfal li nafu li qegħdin jilagħbu dawn il-logħob se jiġu avviċinati mill-counsellors tagħna u se nkellmuhom dwar il-problemi konnessi magħhom.

THE CHAIRPERSON: L-Onor.

PAULA MIFSUD BONNICI: In vista tal-liġi li qiegħda tiġi trattata bħalissa fil-Parlament u li dalwaqt naslu għat-tielet stadju tagħha, u ċioè il-Gender Identity Bill, li kif nafu se ġġib magħha diversi bidliet li wieħed irid jindirizza, fosthom l-użu ta' faċilitajiet, eċċ., kif tara li l-iskejjel Indipendenti se jkunu qegħdin jimxu in line ma' din il-liġi biex iwettqu d-diversi bidliet meħtieġa?

DR JOE GAUCI: Ovvjament aħna se nkunu qegħdin insegwu u nimplimentaw dak kollu li se joħroġ minn din il-liġi.

Fit-tagħlim tagħna se nintroduċu wkoll l-aspetti tal-liġi li se jbiddlu l-ideat li jeżistu llum.

Definitely wieħed mill-aspetti li wieħed irid iqis huwa l-fatt - u llum il-ġurnata t-tfal lanqas biss għandhom bżonn li tgħidomlhom dawn l-affarijiet – li l-persuni tal-istess sess illum jistgħu jiżżewġu.

It-tfal ġieli jistaqsu, anke fil-kuntest ta' dawn il-lezzjonijiet u fil-kuntest ta' meta jiġi trattat l-aspett tal-omosesswalità, u wieħed hemmhekk irid jispjega kif l-Istat jista' jagħti ċerti drittijiet u allura jimponi fuq iċ-ċittadin ċerti obbligi, bħal dak li wieħed għandu jirrispetta lil min forsi għandu orjentament differenti.

Jiġifieri ma nistax nara sitwazzjoni fejn aħna ma nistgħux inkunu compliant mal-liġi.

Li naħseb ikun tajjeb hu li – kif fil-fatt jiġri ħafna drabi - fl-inset courses li jkollhom l-għalliema, isir wieħed b'mod partikolari għall-PSD teachers, ħalli dak li se jiġi introdott permezz ta' din il-liġi jkun jista' jiġi implimentat fis-sillabu u jkun jista' jiġi trażmess lill-istudenti, ovvjament bl-għaqal li għandu jiġi trażmess.

THE CHAIRPERSON: Għandkom aktar mistoqsijiet?

(Onor. Membri: No) Dr Gauci nirringrazzjak ħafna ta' dawn il-pariri siewja li tajtna llum u ngħidlek prosit tax-xogħol li qegħdin tagħmlu.

Nirringrazzjakom.

Fis-7.55 p.m. il-Kumitat aġġorna għal data u b'aġenda li kellhom jiġu komunikati aktar tard.

Proceedings, agenda, minutes and transcripts of the parliamentary committees soc


KUMITAT PERMANENTI DWAR L-AFFARIJIET SOĊJALI

LAQGĦA NRU 40

L-Erbgħa, 11 ta' Marzu 2015

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7:15 p.m.

Dr Elaine Burmingham, Research Analyst mal-Kumitat, kienet preżenti għal-laqgħa.

L-Onor.

Robert Cutajar ippropona li l-Onor.

Silvio Parnis ikun maħtur Chairman.

L-Onor.

Il-Kumitat qabel unanimament u l-Onor.

PREŻENTI: L-Onor.

Robert Cutajar u l-Onor.

Iċ-Chairperson, l-Onor.

Deborah Schembri kienet skużata minħabba li kienet fuq xogħol ieħor tal-Parlament.

Il-President tal-Kumitat qalet it-talba.

Il-Minuti tal-Laqgħa Nru 39 li saret nhar l-Erbgħa, 4 ta' Marzu 2015 ġew konfermati.

IMPLIMENTAZZJONI TAL-POLITIKA DWAR IS-SAĦĦA SESSWALI – DISKUSSJONI MA' RAPPREŻENTANTI MILL-ISKEJJEL INDIPENDENTI.

Il-Kumitat irriżuma d-diskussjoni fuq dan is-suġġett mill-4 ta' Marzu 2015.

Għal din il-laqgħa kien preżenti Dr Joe Gauci, Head of San Anton School and President of the Independent Schools Association, li spjega l-aspetti tas-sillabu marbut mas-saħħa sesswali li jiġi mgħallem fl-iskejjel Indipendenti.

Wara kien hemm diskussjoni.

Fit-7:55 p.m. il-Kumitat aġġorna għal data u b'aġenda li kellhom jiġu komunikati aktar tard.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR L-AMBJENT

U L-IPPJANAR TAL-IŻVILUPP

AVVIŻ

Laqgħa Nru. 14

L-Erbgħa, 18 ta' Marzu, 2015 fis-6:30 p.m.

L-Onor.

Marlene Farrugia, President tal-Kumitat Permanenti dwar l-Ambjent u l-Ippjanar tal-Iżvilupp, tavża li l-Kumitat se jiltaqa' nhar l-Erbgħa, 18 ta' Marzu, 2015 fis-6:30p.m. fil-Kamra tal-Kumitati fil-Palazz il-Belt b'din l-aġenda:-

Preżentazzjoni minn UC Ltd. kif mitluba mill-Membri tal-Kumitat f'Laqgħa Nru. 11.

5 ta' Marzu 2015 SKRIVAN TAL-KAMRA

Proceedings, agenda, minutes and transcripts of the parliamentary committees dev


KUMITAT PERMANENTI DWAR L-AMBJENT U L-IPPJANAR TAL-IŻVILUPP

(Rapport Uffiċjali u Rivedut)

Laqgħa Nru. 14

L-Erbgħa, 18 ta' Marzu, 2015

Stampat fl-Uffiċċju tal-Iskrivan

Prezz €2.50

Laqgħa Nru. 14

L-Erbgħa, 18 ta' Marzu, 2015

Il-Kumitat iltaqa' fil-Palazz, il-Belt Valletta, fis-7:01 p.m.

Il-Minuti tal-Laqgħa Nru. 13, li saret fit-23 ta' Frar 2015, ġew ikkonfermati.

MADAM CHAIR (Onor. Marlene Farrugia): Nistgħu ngħaddu mal-ewwel għall-item li għandna fuq l-aġenda llum.

PREŻENTAZZJONI MINN UC LTD.

KIF MITLUBA MILL-MEMBRI TAL-KUMITAT F'LAQGĦA NRU.

MADAM CHAIR: Infakkarkom li konna qegħdin niddiskutu l-kwestjoni fuq talba ta' Non-governmental Organisation (NGO) dwar il-preżenza ta' silo tas-siment maġenb Kordin Grain Terminal (KGT).

Nistgħu ngħaddu mill-ewwel għall-preżentazzjoni minn UC Limited, hekk kif mitluba mill-Membri tal-Kumitat f'Laqgħa Nru. 11.

Nitlob lil min se jagħmel il-preżentazzjoni sabiex jersaq mal-Mejda.

IS-SUR IVAN CARABOTT (Direttur, UC Ltd.): Kif ġejna mitluba, għandna preżentazzjoni biex nuru s-sitwazzjoni u l-operat tagħna.

F'din il-preżentazzjoni, se naraw fuq fuq is-surroundings tax-xatt minn fejn noperaw, Laboratory Wharf, ftit timeline of events rigward permessi tal-MEPA, meta nħarġu, kif inħarġu eċċ., xi studji u risk assessments li għamilna, u x'tip ta' monitoraġġ qegħdin nagħmlu bħalissa.

Fuq l-iscreen qed naraw Xatt il-Laboratorju, il-kaxxi s-sofor huma minn fejn joperaw iż-żewġ kumpanniji li jimpurtaw is-siment – tagħna qiegħda l-iktar waħda fuq il-lemin – il-kaxxi l-orange huma minn fejn isiru s-seasonal operations tal-fish farming, il-conveyor belt it-twil huwa l-post fejn jitgħabba l-qamħ għall-esportazzjoni jew meta jiġi mpurtat, u l-kaxxi l-ħomor huma minn fejn jitgħabba l-iscrap metal għall-export.

Fuq il-lemin, imbagħad, hemm Dock 6 tal-Palumbo Shipyard, u fuq ix-xellug tiegħu hemm fejn jinħażen il-grit tal-blasting.

Bħalma għedna, f'din l-area, isiru diversi xogħlijiet, jidħlu l-vapuri tal-passiġġieri, il-cruiseliners, hemm handling tas-siment, il-handling tal-grain, ir-ro-ro cargo, hemm ukoll tliet vapuri li jidħlu tliet darbiet fil-ġimgħa u jġibu trailer mill-Italja, il-handling tal-iscrap metal, hemm il-Marsa Power Station, u hemm il-fish farming operations.

Din hija s-sitwazzjoni ta' dawk l-inħawi.

Issa qed naraw ftit ritratti tas-sistema antika tas-siment li kienet sistema miftuħa, li però mhijiex is-sistema li noperaw biha aħna, u hawnhekk qed naraw ritratti tas-sistema ta' kif jitgħabba jew jinħatt il-qamħ.

Issa qed naraw il-metalli li jitgħabbew mill-istess żona tagħna, u qed naraw ukoll waħda mill-iktar affarijiet li tinkwieta lin-nies, jiġifieri t-tfigħ bl-addoċċ tal-grit blasting użat, u li qiegħed viċin ħafna tagħna u tal-conveyor belt ta' KGT.

Nisperaw li dik issa spiċċat, u ma nerġgħux naraw dak ix-xenarju.

Qed naraw ukoll il-fish farming operations li hemm fil-viċin.

Ġejna mitluba wkoll sabiex nagħtu timeline fuq il-permessi li ottjenejna, u jien se nispjegaha ftit.

Fil-11 ta' Ottubru, meta kellna l-intenzjoni li nagħmlu dan l-investiment, iltqajna mal-MEPA u tkellimna, u fil-11 ta' Ottubru, kienu bagħtulna clearance letter fejn qalulna li hemmhekk qiegħed designated cargo area – cargo port – ilu jopera bħala cargo port għal żmien twil, u allura din hija kkunsidrata bħala normal cargo operation u ma jeħtieġux permessi.

Aħna ma konniex komdi li nagħmlu dak l-investiment sostanzjali fuq sempliċement ittra, u għednilhom li konna se nibagħtulhom il-pjanti ta' x'konna qegħdin nagħmlu, u x'kien beħsiebna nagħmlu u ma nagħmlux.

Fil-fatt, fis-17 ta' Ottubru, reġgħu bagħtulna dawk il-pjanti endorsed, li kienu jinkludu site plan tal-pjattaforma, kemm kienet se tiġi kbira u kif kien se jiġi ankrat is-silo fuq il-post.

Għednielhom li din kienet xi ħaġa demountable structure, jiġifieri ma kenitx binja tal-ġebel, u setgħet tiżżarma f'biċċiet, kif fil-fatt ġiet armata biċċa biċċa.

Fl-20 ta' Diċembru, meta konna għaddejjin bix-xogħlijiet tal-armar, irċevejna mandat ta' inibizzjoni mingħand KGT biex iwaqqfu x-xogħlijiet.

Dan instema' u, fis-17 ta' Jannar, l-Imħallef Anna Felice ddeċidiet li ma kellhiex tilqgħu għax qalet li, f'din iċ-ċirkostanza, Valletta Gateway Terminal (VGT) – għax dan il-mandat kien kontra VGT li mingħandhom nikru l-art – ma kellhomx x'jaqsmu fix-xogħlijiet, imma kienu UC Ltd. li kellhom x'jaqsmu magħhom.

U allura l-mandat ma ġiex milqugħ.

Fit-13 ta' Awwissu (2013), meta beda jasal Malta l-ħadid għall-bini tas-silo, u konna lestejna l-pjattaforma u l-irbit kollu, irċevejna mandat ta' inibizzjoni ieħor li din id-darba nstema' quddiem il-Prim Imħallef Silvio Camilleri, issottomettejna d-dokumenti kollha, inkluż id-drawings u l-ittri li konna rċevejna mingħand il-MEPA, u l-mandat ma ġiex milqugħ għax qal li kellna kollox in regola, u ħalliena nkomplu għaddejjin bix-xogħol tal-assembly.

Wara ftit jiem, irċevejna ittra mingħand il-MEPA fejn qalulna li, notwithstanding the clearance letter issued by them, talbuna napplikaw għal environmental permit.

Din kienet xi ħaġa li ma stajniex nifhmuha, ma staqsewx għaliha mill-bidu, u kienet xi ħaġa li ma kienu talbuha lil ħadd iktar; biss iddeċidew li jitolbuh lilna.

Aħna konna ħadna madwar ħames ġimgħat sakemm ippreparajna d-dokumenti u l-affarijiet kollha mitluba mingħandna u, fl-10 ta' Ottubru, applikajna għal dan l-environmental permit.

Wara ftit, eżattament fl-20 ta' Novembru, għamilna applikazzjoni oħra għax irriżulta li l-Enemalta talbet li tinbena sub-station, liema sub-station inbniet għax kien hemm bżonnha malajr, u daħħalna applikazzjoni biex nissanzjonaw il-bini ta' din il-kamra, u applikajna għal żewġt ikmamar żgħar – li flimkien kienu jammontaw għal madwar tmien metri kwadri – biex iservu bħala toilet u store.

Fl-applikazzjoni għall-environmental permit tal-MEPA, intlabna nagħmlu ċerti studji mid-Direttorat għas-Saħħa Ambjentali, fosthom air quality monitoring exercise, risk assessment mingħand inġinier biex jara fejn, u jekk jistax ikun hemm, failing tal-equipment tagħna, u ntlabna wkoll nagħmlu health impact review.

Matul il-kors ta' din l-applikazzjoni, iltqajna ma' diversi nies u kellna diversi laqgħat, kif ukoll unannounced on-site visits, fejn bażikament ġew jiċċekkjaw x'konna qegħdin nagħmlu.

Fost l-oħrajn, konna ltqajna mas-Sur Henwood u s-Sur Sant min-naħa tal-MEPA, mas-Sur Mario Cassar, is-Sinj.

Miriam Grech, is-Sur Louis Vella, Dott. Baluci u Dott. Karen Vincenti min-naħa tal-Environmental Health, u mas-Sur Mario Camilleri u s-Sur Keith Desira min-naħa tal-Port Health.

Is-silo kien komplut f'Jannar 2014, u fil-15 ta' Jannar waslitilna l-ewwel kunsinna ta' siment.

Kif qed taraw mill-presentation, aħna nġibu s-siment fuq dak it-tip ta' vapuri li huma vapuri ddedikati għall-ġarr tas-siment.

Dawn huma sealed minn kullimkien, sistema li hija the latest fil-qasam tas-siment.

Dakinhar stess li wasal il-vapur, il-MEPA toħroġilna stop notice u tgħidilna li aħna għad m'għandniex environmental permit, u għalkemm ebda ħadd fil-port ma kellu tali permit, il-MEPA dehrilha li lilna kellha twaqqafna għax ma kellniex dan il-permess, filwaqt li ħaddieħor seta' jopera mingħajru.

Aħna dehrilna li din ma kenitx xi ħaġa fair: l-ewwel nett, aħna kellna commitments li konna dħalna għalihom sa minn xhur qabel mas-suppliers u, kieku ħassarna x-shipment, jew żammejna l-vapuri hawn Malta mingħajr ma jħottu, kien se jkun hemm damages enormi.

L-iskop tagħna kien li nonoraw dawk il-commitments, jiġifieri nimlew is-silo, però ma noperawx ħalli nirrispettaw id-deċiżjoni tal-MEPA, u nistennew l-eżitu tal-Bord tal-MEPA fuq l-environmental permit.

L-għada filgħodu, nirċievu t-tielet mandat mingħand KGT biex jippruvaw iwaqqfuna.

Dan kien it-tielet mandat f'perijodu ta' xi disa' xhur.

Id-deċiżjoni kienet waħda l-istess, eżaminaw l-affarijiet u l-mandat reġa' ma ntlaqax.

Din id-darba kien l-Imħallef Anthony Ellul.

Fi Frar 2014, ġejna nfurmati li l-proċess kien wasal fl-aħħar, u kienu lesti biex jieħdu deċiżjoni fuq dan l-environmental permit, u konna ngħatajna data għas-6 ta' Marzu biex nidhru quddiem il-Bord tal-MEPA.

Sadanittant laħqu għaddew ftit ġimgħat, kellna concerns li s-siment seta' jiġrilu xi ħsara, u għalhekk iddeċidejna li nitolbu lill-MEPA exemption temporanja, u stedinnihom jaraw b'għajnejhom kif jaħdem is-silo.

Jiġifieri, aħna daqshekk konna kunfidenti fl-equipment li stallajna.

Dan kien ikun tajjeb għalina, għax b'hekk konna nevitaw il-ħsara lis-siment, u tajjeb ukoll għalihom qabel ma jieħdu deċiżjoni naħa jew oħra.

Fl-24 ta' Frar, il-MEPA kitbitilna lura u tatna ġimgħa prova fejn matulha huma setgħu jiġu u jaraw b'għajnejhom kif qed jinħadem ix-xogħol.

Kif diġà għedt, fis-6 ta' Marzu deherna quddiem il-Bord tal-MEPA u l-environmental permit ħareġ.

Dan huwa permess differenti minn permessi oħra, jidhirli li fih 'il fuq minn 26 paġna, u fih ħafna kundizzjonijiet li mhuwiex faċli biex timxi magħhom.

Fil-fatt, kellna nqabbdu nies apposta biex inkunu qegħdin attenti li nimxu eżatt ma' dan il-permess.

Xi ħaġa li ta' min jinnota hija li l-aħħar darba ntqalu xi kummenti li l-equipment kollu jibda tajjeb, u mal-ħin jibda jiddeterjora.

Nista' ngħid li, fil-każ tagħna, dan ma jistax iseħħ, anke minħabba li dan huwa permess li jiġi renewed kull erba' snin, u allura huwa fl-ikbar interess tagħna li nżommu kollox tip top.

L-istess permess kien jimponi monitoring, u aktar 'il quddiem se naraw x'tip ta' monitoring qegħdin nużaw.

F'April – fil-presentation jidher li hemm data ħażina – inħareġ ukoll it-tieni permess, jiġifieri tas-sub-station u tas-sanitary facilities, u hawnhekk qegħdin naraw fuq fuq l-istudji li ġegħlitna nagħmlu l-MEPA waqt il-proċess tal-applikazzjoni.

Qabel ma bdejna noperaw, aħna għamilna air monitoring campaign, fejn stallajna xi apparat u ħadna r-readings biex naraw kif kienet is-sitwazzjoni qabel ma bdejna aħna.

Il-kampanja kienet fuq 21 ġurnata u, f'sitt ijiem minnhom, il-limiti kienu ssuperaw it-thresholds li huma permessi mill-Unjoni Ewropea, u anke mil-liġi Maltija.

U ma kienx hemm pattern ta' meta kienu qegħdin jiżdiedu, jiġifieri ma setgħux jiddeskrivu għalfejn kienu qegħdin jiżdiedu: setgħet kienet il-Power Station, il-vapuri u ħafna affarijiet oħra.

Aħna ttestjajna għal diversi affarijiet, inkluż metalli.

Rapport ieħor li ntlabna nagħmlu kien il-failure mode and effects analysis, u aħna kkummissjonajna inġinier biex jidħol fid-dettall tas-silo.

Għalkemm konna diġà għamilna r-risk assessment qabel ma bdejna nibnu s-silo, l-inġinier qalilna li biex ikun iktar komdu xtaq jara il-proċess tal-assembly isir biċċa biċċa, għax qalilna li għalkemm l-equipment ikun tajjeb, kien importanti ħafna li jiġi assembled tajjeb, u bqajna nkarkru bih sal-aħħar biex ikun ċert li sal-inqas skorfina saret kif suppost.

Din li qed naraw hija silta mill-istess rapport, li nistgħu ngħaddulkom full copy tiegħu, u tagħti deskrizzjoni fuq fuq ta' kemm hi kbira s-site u kemm jesa' s-silo.

Bażikament, għandna site ta' 1100 metru kwadru – 450 kwadru hija l-loading area u 650 metru kwadru huwa is-silo nnifsu.

Irrid ngħid li bħala silo għandu kapaċità ta' 6,000 metru kubu, li jesgħu madwar 8,500 tunnellata siment.

Kif diġà għedt, is-siment jiġi f'self-unloading cement carriers, li huma vapuri li ma jintużaw għal xejn iktar ħlief għall-ġarr tas-siment, u huma ssiġillati.

Is-siment jinħatt mill-vapur għal ġos-silo minn pipes issiġillati tal-ħadid u tar-rubber; imbagħad, l-istess siment jinħatt permezz ta' screw conveyors għal ġo loading bellows li minnhom jimtlew it-trakkijiet.

Il-proċess huwa ssiġġillat all the way, u s-siment ma jara d-dawl tax-xemx imkien.

Hawnhekk qegħdin naraw dak li għadni kif spjegajt, jiġifieri kif ikun self- unloading vessel, kif jiffluwidizza s-siment, itellgħu f'chamber fuq, imbagħad jikkompressah għal ġos-silos tagħna.

Issa qed naraw il-pipe li minn ġo fih jgħaddi s-siment għal ġos-silo tagħna, kif ukoll is-cement carrier qed iħott għandna.

F'din l-islide qed naraw il-pipe tar-rubber imqabbad, jgħaddi s-siment minn taħt l-art u jitla' għal ġos-silo; kollox enclosed bla trab ta' xejn.

Li qed naraw issa huwa s-silo kif jidher, il-partijiet blue huma s-screw conveyors li jgħabbu għal ġot-trakkijiet, u taħthom ikun hemm il-loading bellow, li fil-fatt qed naraw issa.

Dak jinżel ġot-trakk.

Fil-fatt, aħna nużaw bowsers sħaħ, għalkemm hawn minnhom bil-compartments, għax inkella nkunu rridu noqogħdu naqilgħu u nwaħħlu kull darba, u jkun hemm ħafna iktar logħob u riskji.

Il-bowsers li nużaw aħna huma the latest li jintużaw f'din l-industrija tas-siment, u kollox jiġi mgħobbi ssiġġillat.

Ġo fihom stess hemm stallati ten square metres ta' filters, u wara li jimtlew il-bowsers bis-siment, din tibqa' għaddejja għal madwar żewġ minuti biex tkompli tiffiltra l-arja tat-trakk u, kif titla', jingħalaq it-trakk, u dak ikun lest biex jiġi despatched.

Hemm ħafna security features, fosthom li jekk ma ttellax il-bellow, ma jinqalbux il-lights, u allura t-trakk ma jkunx jista' jimxi.

It-trakk jitgħabba direttament fuq il-miżien, jiġifieri m'hemmx għalfejn immorru f'site oħra biex niżnu l-materjal.

L-iskop ta' dan ir-risk assessment kien biex jara l-kapaċità tas-silo fir-rigward ta' dust emissions.

Issa qed naraw spjegazzjoni tal-proċedura li uża l-inġinier biex assessja l-impjant skont l-EN60812/2006.

Huwa qabad proċess proċess u tah score – is-severity li jista' jkun hemm, iċ-ċans ta' occurrence, u ż-żmien li jgħaddi sakemm jiġi detected.

Jekk l-iscore ikun 1, allura jfisser li huwa negliġibbli, u jekk ikun 4 ifisser li huwa catastrophic.

Dawn jiġu mmultiplikati, u fl-aħħar toħroġ b'riżultat biex tara jekk l-impjant ikunx a low risk, medium risk jew high risk.

Meta nħadmet il-formula – u issa nħallulkom kopja tagħha – ħareġ li fir-realtà s-silo tagħna huwa low risk, is-silo tagħna.

Issa qed naraw xi ftit mill-equipment li hemm stallat fis-silo.

Bażikament, għandna 15-il microwave continuous level indicators.

Dawn huma sensors li qed jagħtuna stampa l-ħin kollu ta' x'inhu għaddej fis-silo fejn jidħol livelli – jagħtu real time reading biex nevitaw xi overfilling, u affarijiet bħal dawn.

Apparti mill-15-il continuous level indicators, hemm stallati 12-il sensor ieħor li huma tar-rotating type.

Dawn, meta jkun se jilħaq il-maximum level, jintmissu huma, jibagħtu signals lill-programme logic contoller u lill-computer tas-sistema biex taqta', u ma nkomplux nimlew.

Il-filling tas-silo huwa dejjem carried out in continuous direct communication mal-crew tal-vapur permezz ta' two-way radios, u anke permezz tal-visible and audible signals li għandna biex, jekk naraw li jista' jinħoloq xi inċident, inwaqqfu s-sistema b'mod immedjat, apparti li l-valves kollha jingħalqu b'mod komputerizzat.

Fuq is-saqaf tas-silo hemm stallati żewġ filters kbar li fihom 90 metru kwadru ta' filtering area kull wieħed, huma mgħammrin bl-aħħar teknoloġija, huma automatic self-cleaning – kull 10 sekondi titnaddaf row ta' filters – u fihom stallati wkoll continuous monitors, jiġifieri nkunu qegħdin nieħdu readings tal-emissions mhux perjodikament, kif hawn min jagħmel, imma l-ħin kollu.

Hemm ukoll xi under pressure valves stallati fuq is-silo.

Li qed naraw issa huma xi dettalji fuq il-filtration units, kemm li hemm stallati fuq is-silo għal meta nkunu qegħdin nħottu mill-vapur għal ġos-silo, u anke li hemm stallati f'dawk li nużaw meta nħottu mis-silo għal ġot-trakkijiet.

It-Torex bellows huma the latest, u jekk wieħed ifittex fuq l-Internet jara li dawn huma marketed bħala dust-free loading bellows, u huma wżati madwar l-Ewropa kollha.

Issa qed naraw il-proċess ta' kif nimlew it-trakkijiet.

Kif diġà għedt, il-loading bellows fihom il-filters u, wara li jimtela l-bowser, inħalluh għaddej għal ftit sekondi oħra biex ikompli jnaddaf l-arja ta' ġol-istess bowser.

Dawn fihom ukoll ħafna safety features bħal sensors, rotary blades li jaqtgħu biex qatt ma jista' jkollok xi overfilling, u allura jkun hemm xi siment li ma jkunx ikkontrollat.

Jien ukoll hekk naħseb, imma dan innutah ukoll l-inġinier.

Ir-rapport qal li, f'worst case scenario fejn ikun hemm xi dust release, din tiġi identifikata immedjatament, and mitigation measures may be taken in a timely manner għax hemm il-kontrolli kollha stallati.

Intlabna nagħmlu wkoll health impact review, u ġie kkummissjonat Dr. Ramiro Calì-Corleo sabiex jagħmlu.

Irrid ngħid li normalment ma jsirux dan it-tip ta' studji fuq low profile set-ups bħal tagħna, u allura Dr. Calì-Corleo ma sabx papers u studji fuq xi ħaġa simili, u kellu jibbaża l-istudju tiegħu fuq cement factories fejn għandek kiln areas u quarry areas li, fl-opinjoni tiegħi u ta' ħafna, huma żewġ affarijiet li m'għandhomx x'jaqsmu flimkien.

Ir-riskji u l-emissjonijiet f'cement factory huma ħafna ikbar milli f'post fejn isir l-istorage tas-siment.

Xi ħaġa oħra li ta' min jinnota hija li kull fejn dawn l-istudji sabu xi findings, dejjem kienu f'pajjiżi tat-tielet dinja fejn il-kontrolli, sfortunatament, mhumiex daqshekk stringent.

Fil-fatt, Dr. Calì-Corleo ikkwota xi rapporti li saru fl-Amerka u fin-Norveġja fejn il-findings kienu zero, u dan f'cement factories, aħseb u ara f'cement storage bħalma għandna aħna.

Il-continuous emissions monitoring hija kundizzjoni li tinsab fl-environmental permit tagħna, u aħna qed nagħmluha bil-qalb għax konvinti mis-set-up li għandna.

Aħna għandna sistema fejn stallajna probes fil-filters stess, jiġifieri m'aħniex qegħdin naqraw x'hemm barra, imma qegħdin naqraw kull farka li toħroġ mingħandna, jekk toħroġ.

Kundizzjoni oħra fuq l-environmental permit hija li, fl-aħħar ta' kull xahar, nibagħtu rapport dettaljat lill-MEPA ta' x'ħareġ u ma ħariġx, u fl-aħħar tas-sena marbutin li parti mill-annual environmental report – li ma jinkludix biss ir-readings tal-monitoring, imma jinkludi ħafna affarijiet oħra – ikun fih rapport xahar b'xahar tal-maximums, il-minimums u l-averages tal-emissions li pproduċejna aħna.

MADAM CHAIR: Nirringrazzjak.

Jekk hawn xi persuni preżenti li jixtiequ jagħmlu mistoqsijiet lil UC Limited, jistgħu jersqu mal-Mejda u jagħmlu l-mistoqsijiet tagħhom.

Infakkarkom li dawn il-laqgħat fejn qegħdin nisimgħu dawn il-preżentazzjonijiet saru fuq talba ta' Non-governmental Organisation (NGO) li xtaqet li jkun hemm kjarifikazzjoni u iktar informazzjoni ta' x'jista' jkun l-impatt fuq is-saħħa minħabba l-approximation taż-żewġ industriji ħdejn xuxlin.

IS-SUR IVAN CARABOTT: Punt żgħir li nixtieq inżid huwa li lil dawn l-NGOs aħna stedinnihom sabiex jinżlu u jaraw b'għajnejhom l-operat, u ma joqogħdux fuq li qed ngħidu aħna.

Però, għal xi raġuni jew oħra, dawn iddeċiedew li ma jinżlux.

L-AVUKAT PAUL LIA (Konsulent legali ta' UC Ltd.): Lis-Sinj.

Astrid Vella ċempiltilha jien personalment, fejn stedinthom sabiex jiġu ħalli jaraw b'għajnejhom u jkunu jafu fuqxiex qed jitkellmu; però, għal xi raġuni, dehrilha li m'għandhiex, la hi u lanqas xi ħaddieħor mill-NGO tagħha, sabiex jiġu jaraw b'għajnejhom.

MADAM CHAIR: Id-dover tagħna huwa li nistiednuhom sabiex jiġu hawnhekk u jagħmlu l-mistoqsijiet tagħhom.

Jekk hawn xi ħadd preżenti li jixtieq jagħmel xi mistoqsijiet, jista' jersaq mal-Mejda u jistaqsi dak kollu li forsi għad qed iħallilu dubju jekk is-saħħa taċ-ċittadini Maltin, u ta' kull min jieħu l-prodotti tal-grain, hijiex qed tiġi affettwata.

ASTRID VELLA (Flimkien għal Ambjent Aħjar): Madam Chair, jien xtaqt nirrispondi għal dak li ntqal.

Huwa veru li stednuna, imma din mhijiex kwestjoni li tmur u tara b'għajnejk għax il-partiċelli tant huma żgħar li nkunu qed nidħku bina nfusna jekk immorru ngħidu li kollox jidher li huwa all right, u noħorġu 'l barra kuntenti.

Mhijiex serjetà li wieħed jagħmel dik it-tip ta' inspection.

Dawn it-tip ta' inspections iridu jsiru minn xjenzati u nies kwalifikati, u jittieħdu t-testijiet, kif milli jidher sar.

Dak mhuwiex id-dover tagħna, għax aħna la aħna pulizija u lanqas bord ta' monitoraġġ.

Issa l-monitoraġġ sar, u l-importanti għalina hu li jkompli jsir, li jsir bis-serjetà neċessarja, u li jsir tul il-medda taż-żmien.

L-AVUKAT PAUL LIA: Napprezzaw u nirringrazzjawk li qed tirrikonoxxi li l-monitoraġġ u l-istudji saru.

L-iskop li għalih stedinnikom sabiex tiġu taraw ma kienx li tagħmlu l-monitoraġġ jew l-inspections intom, imma sabiex almenu wieħed ikun jista' jara fuqhiex qed jitkellem.

Kif diġà ntqal, il-makkinarju huwa wieħed innovattiv għal Malta, u meta wieħed jisma' l-kelma 'silo' lanqas jimmaġina li fil-verità s-siment ma tarah qatt u ma jidher imkien – la jidher fl-istivi tal-bastimenti, la jidher fid-dħaħen, la jidher waqt it-tagħbija, u lanqas jidher waqt il-ħatt.

Dan kuntrarju għal dak li qed jiġri erba' passi 'l bogħod.

Mir-ritratti meħduin mill-ajru rajna fejn qiegħed l-impjant tal-kompetituri tagħna, u rajna wkoll id-dħaħen li jkun hemm meta jkun jaqbel ir-riħ, liema dħaħen kollha jiġu għal dawk in-naħat: però dwarhom ħadd qatt ma għamel complaints.

MADAM CHAIR: Li nista' ngħidilkom huwa li meta aħna rċevejna din ir-rikjesta mingħand l-NGOs – u konna diġà rċevejna talba simili qabel – ħassejna li huwa d-dover ta' dan il-Kumitat li niċċaraw l-affarijiet, nistiednu l-partijiet konċernati sabiex jikkjarifikaw il-pożizzjoni tagħhom, u b'hekk nisperaw li serraħna moħħ il-pubbliku.

Il-funzjoni ta' dan il-Kumitat mhijiex waħda ta' qorti.

L-unika ħaġa li nistgħu nagħmlu aħna, from this point onwards, hija li t-transcription ta' dak kollu li ngħad hawnhekk, flimkien mal-istudji li ppreżentajtulna, inpoġġuhom fuq il-Mejda tal-Kamra sabiex ikunu available għal kull min jixtieq jarahom.

Jidher li hawn xi ħaddieħor li jixtieq jagħmel xi mistoqsijiet, u nitlobkom tiġu madwar il-Mejda.

IT-TABIB GODFREY GRECH (Konsulent ta' KGT): Fil-presentation intqal li l-impjant huwa low risk; però, xorta mhuwiex no risk.

Allura, jekk ir-riskju huwa eżistenti, liema huwa l-iktar wieħed li ġie identifikat fir-risk assessment?

X'impatt għandu fuq KGT?

X'nistgħu nagħmlu bil-grains jekk ikun hemm ir-riskju li jikkontamina l-commodities?

L-AVUKAT PAUL LIA: Forsi se nwieġbek ta' avukat.

Jien nippretendi li l-ewwel riskju li KGT jipprova jelimina huwa li, pereżempju ...

IT-TABIB GODFREY GRECH: Mhux hekk staqsejt jien.

L-AVUKAT PAUL LIA: Imma jien se ngħidlek ir-risposta tiegħi.

Fid-dinja m'hawn xejn li huwa no risk.

Jekk għandek ċilindru tal-gass id-dar, allavolja għandek is-safety features kollha, fit-teorija għandek riskju.

Jekk għandek termometru tal-merkurju d-dar li anke ddaħħlu f'ħalq it-tfal biex tara x'temperatura għandhom, fit-teorija għandek riskju.

L-AVUKAT PAUL LIA: Ir-riskju huwa dejjem relattiv.

Aħna għandna s-safety features kollha possibbli kif huma aċċettati u ordnati llum fl-Unjoni Ewropea – xi ħaġa li la intom m'għandkom fl-impjant tagħkom, u lanqas għandhom il-kompetituri tagħna erba' passi 'l bogħod minna ...

IT-TABIB GODFREY GRECH: Ma nafx fuq liema kriterji qed tiddeċiedi hekk.

L-AVUKAT PAUL LIA: Qed niddeċiedi hekk fuq meta nara d-dħaħen itiru, fuq meta nara gaffa li taħdem f'barriera tal-ġebel, u tiġi ...

IT-TABIB GODFREY GRECH: Tista' tirrispondili d-domanda tiegħi, jekk jogħġbok?

L-AVUKAT PAUL LIA: … tiġi mniżżla bit-trab fl-istiva tal-qmuħ li mbagħad irridu nieklu.

Għax imbagħad bilfors li nibda nistaqsi kemm aħna ġenwini.

Dik hija t-tweġiba tiegħi.

Fil-ħajja m'hawn xejn no risk; ir-riskji huma kollha relattivi.

IT-TABIB GODFREY GRECH: Liema huwa l-akbar riskju?

Jekk jiġri xi ħaġa lill-grains, x'se nagħmlu bihom?

L-AVUKAT PAUL LIA: Fil-preżentazzjoni diġà ntwera kif, kieku kellha tiġri xi ħaġa, il-monitoring huwa 24 siegħa kontinwi, u hemm safety features biżżejjed biex jiġi eliminat mill-ewwel il-kontinwazzjoni tagħha.

Kollox jiġi mwaqqaf, u m'hemmx ir-riskju kif qed timplika inti li xi siment jidħol fis-silo tal-qamħ.

IT-TABIB GODFREY GRECH: Jien ma implikajt xejn: għamilt mistoqsija sempliċi ħafna.

L-AVUKAT PAUL LIA: Imma d-domanda qisha qed timplika li hemm xi sitwazzjoni fejn ħafna siment se jispiċċa fis-silos tal-qamħ.

IT-TABIB GODFREY GRECH: Jien m'għedtx hekk.

MADAM CHAIR: Hawn aktar domandi?

IT-TABIB GODFREY GRECH: Għandi domanda oħra jekk ma jimpurtax.

Fil-bidu tal-preżentazzjoni għedtu li, qabel bdejtu l-operat, il-livelli ta' pollution fil-port area kienu jaqbżu t-threshold għal ċerti ġranet, u mill-air monitoring figures li qed tibagħtu, qed nara li l-peaks huma pjuttost żgħar f'xahar sħiħ.

Tista' tispjegali dan, għax ma nistax nifhem?

IS-SUR IVAN CARABOTT: L-ewwel studju li kien sar kien jaqbad il-pollution li hemm fil-port area mill-vapuri, minn scrap metal, forsi anke mill-inġenji tagħkom stess, u saħansitra anke mill-Power Station, mentri s-sistema li għandna stallata, kif diġà spjegajt, huma probes stallati fil-filters tagħna stess biex jiena nkun nista' nkejjel l-emissions li qed joħorġu mingħandi mhux ta' ħaddieħor.

Jiena rrid inkun ċert li qiegħed mija fil-mija.

Issa, jekk il-qamħ jiġi nkwinat mill-vapuri jew mill-Power Station, sta għalikom li timminimizzaw ir-riskju billi tagħlqu l-conveyors kif suppost, u ma tħallux dak il-ftuħ għad-droppings tal-ħamiem, għall-frak tal-ħadid, heavy metals …

IT-TABIB GODFREY GRECH: Dawk l-affarijiet iddiskutejnihom mal-awtoritajiet.

IS-SUR IVAN CARABOTT: Aħna ġejna hawnhekk biex nispjegaw kif taħdem l-operazzjoni tagħna, u mhux biex nispjegaw kif intom se tnaqqsu r-riskju.

Kif diġà għedt, aħna qegħdin low risk bħala riskju, u dan qed jgħiduh l-esperti.

IT-TABIB GODFREY GRECH: S'issa għad ma kellix risposta waħda.

MADAM CHAIR: Dik hija t-tweġiba tiegħu.

L-AVUKAT PAUL LIA: Li ħareġ pożittiv minn din l-istorja kollha – għalkemm lilna dejquna ħafna u ħolqulna ħafna problemi – huwa li l-MEPA issa hija aware ħafna iktar mis-sitwazzjoni, u talbet diġà li anke KGT tagħmel l-environmental permit tagħha biex ikun assigurat li anke huma joperaw b'mod li r-riskju tal-kontaminazzjoni tal-qamħ jitnaqqas.

Il-MEPA kellha titlob ukoll – ma nafx għamlithiex diġà – lis-Central Cement jagħmlu environmental permit, u allura jidher li għallinqas minn dan l-intrigu kollu qed joħroġ il-ġid, għax ftit ftit kulħadd se jkollu jottempora ruħu mal-istringent controls li għandna aħna.

MADAM CHAIR: Hawn iktar mistoqsijiet?

L-AVUKAT ADRIAN DELIA (Konsulent Legali ta' KGT): Iktar minn mistoqsija xtaqt nagħmel punt dwar l-issue li ssemmiet tal-conveyor belt.

Jiena ppreżentajt rapport mingħand l-iktar nies esperti li jeżistu fid-dinja fejn jidħol silos tal-ġwież, u spjegajtilkom miljun darba li huwa inutli li l-conveyor belts jingħalqu għax in-natura tal-ġwież hija tali li l-vapuri, li huma bulk carriers, iridu jinħattu bil-hatches miftuħin.

Il-preokkupazzjoni kbira li kellna hija għax nafu kif jaħdem silo tal-ġwież.

Jien dort diversi silos tal-ġwież madwar id-dinja, u nista' nassigurakom li m'intix se ssib silo ieħor madwar id-dinja li huwa ta' standard li nżommuh aħna, kemm bħala ċertifikazzjonijiet, kif ukoll bħala standards li għandna.

U dik kienet il-preokkupazzjoni tagħna meta nbena silo tas-siment less than 5 metres 'il bogħod mis-silo ta' KGT, għax nafu li qed titkellem fuq industrija fil-miftuħ.

Jien jinkwetani l-fatt – kif inkwetajtu intom ukoll – meta l-MEPA bagħtitilkom biċċa ittra fejn qaltilkom li biex tibnu silo tas-siment m'għandhomx bżonn permess.

Intom tant inkwetajtu li bgħattulha l-pjanti biex iġġibu ċertifikazzjoni fuqhom.

U aħna għadna inkwetati sal-lum.

L-AVUKAT PAUL LIA: Bir-rispett kollu, m'intix qed tkun korrett.

L-AVUKAT ADRIAN DELIA: Qed inkun korrett ħafna, għax intom stess għedtuh dan id-diskors.

L-AVUKAT PAUL LIA: Aħna mhux inkwetajna għax konna se noperaw bla permess, imma ridna nserrħu rasna minn kollox għax l-investiment huwa kbir, u kieku ma kellniex is-serħan il-moħħ mingħand il-MEPA u mingħand il-gvernijiet – f'dan il-każ kien hemm overlap minn gvern għal ieħor – li nistgħu nagħmlu dak l-investiment, ma konniex nagħmluh.

Aħna dħalna għal dak l-investiment meta serħulna rasna li, bħala port area, u minħabba li diġà kien isir dak ix-xogħol hemmhekk b'diversi tipi ta' bulk li jinħatt hemmhekk, ma kienx hemm bżonn permess speċifiku.

Wara kollox, dik mhijiex binja, imma aktar hija struttura bil-makkinarju.

L-AVUKAT ADRIAN DELIA: Jimporta nistaqsikom kemm sewa l-investiment?

L-AVUKAT PAUL LIA: Iva jimporta, għax ma naħsibx li huwa rilevanti.

L-AVUKAT ADRIAN DELIA: Però aħna m'għandniex problema ngħidulkom li KGT sewa lill-Gvern Malti 'l fuq minn €30 miljun.

Jiġifieri, jekk l-investiment tagħkom sewa l-flus, KGT sewa l-flus għall-Gvern u għaċ-ċittadin Malti, u huwa fl-interess tiegħi li nipproteġi dan l-investiment.

L-AVUKAT PAUL LIA: Jien qed inwieġeb għall-kumment li għamilt inti li aħna konna preokkupati.

Mhijiex kwestjoni ta' preokkupazzjoni li se nagħmlu xi ħaġa ħażina, imma ridna nserħu rasna li l-awtoritajiet ikunu well aware minn qabel x'tip ta' struttura kienet se titla' hemmhekk biex, qabel nagħmlu dak l-investiment, ikollna moħħna mistrieħ li m'hemmx intoppi, kif fil-fatt ma kienx hemm.

L-intoppi bdew meta, min-naħa tagħkom u min-naħa tal-NGOs, kien hemm ħafna pressure – ejjew ngħidu li kien hemm preokkupazzjonijiet ġenwini, ma neskludix dan – u nispera li bil-kontrolli, bl-assigurazzjonijiet u bl-istudji kollha li saru, dawk il-preokkupazzjonijiet, jekk almenu wieħed jarahom b'mod oġġettiv, ġew eliminati sal-iktar possibbli li wieħed jista' jeliminahom.

Nerġa' ngħid li kollox huwa relattiv fil-ħajja.

Jien dejjem inġib l-eżempju tal-gass.

Kulħadd jaf li jekk iċ-ċilindru tal-gass jisplodi, joqtol lin-nies, imma ħadd ma jgħidlek li mhux se jdaħħal gass id-dar.

L-importanti hu li wieħed joqgħod attent kif jagħmel l-affarijiet, f'kollox.

Anke sempliċi sikkina hija periklu, imma ħadd ma jgħidlek biex ma tużax sikkina.

Il-ħajja kollha hekk hi magħmula.

L-AVUKAT ADRIAN DELIA: Naqbel miegħek, imma ma tmurx tibni kamra tan-nar ħdejn pompa tal-petrol.

L-AVUKAT PAUL LIA: Bir-rispett kollu, imma dan mhuwiex kamra tan-nar.

L-AVUKAT ADRIAN DELIA: Imma inti ma tressaqx il-periklu …

MADAM CHAIR: Nirringrazzjakom.

Hawn iktar mistoqsijiet?

L-AVUKAT LAURO FAVA (Avukat ta' KGT): L-ewwel issemmew livelli differenti ta' risks.

Dawn id-descriptors liema ċirkostanzi jqisu?

Jiġifieri "low risk" meta tikkunsidra l-fatt li qegħdin daqshekk qrib ta' silo tal-qamħ?

U x'inhu dak il-low risk li semmejtu?

IS-SUR IVAN CARABOTT: Kif diġà għedt, se nħallu kopja lill-Kumitat tar-rapporti kollha li saru mill-esperti.

MADAM CHAIR: Liema rapporti se jkunu għad-dispożizzjoni tal-pubbliku through l-website tal-Parlament.

IS-SUR IVAN CARABOTT: Aħna m'aħniex esperti u lanqas m'aħna inġiniera; imma r-rapporti saru skont norma tal-Unjoni Ewropea dwar kif jinħadmu dawn l-affarijiet, u tqis l-failure risks tas-silo, jiġifieri fejn jidħol loading tat-trakkijiet, filters, joints, eċċ. Nista' ngħid li l-inġinier ma riedx joqgħod fuq il-literature li tajnih, imma ried jara l-assembly isseħħ fir-realtà, u daru biċċa biċċa, u ħa into consideration kull joint u kull xaqq bejn panel u ieħor.

Saħansitra kien jiġi jiċċekkja t-torque li bih nissikkaw il-boltijiet, daqshekk daħal fid-dettall l-inġinier.

MADAM CHAIR: Hawn iktar mistoqsijiet?

Ma jidhirx li hawn aktar domandi, u għalhekk nirringrazzja lil kulħadd.

Kif għedtilkom fil-bidu tal-laqgħa, l-għan tagħna kien li nesploraw possibilitajiet fejn nistgħu ntejbu, jekk inhu possibbli, l-operat taż-żewġ kumpanniji li qegħdin joperaw fejn xulxin, biex neliminaw, jekk jeżisti, kull riskju li jista' jkun hemm għas-saħħa tal-bniedem.

Li nista' nassigurakom żgur huwa li ttieħdet kull inizjattiva, kemm min-naħa tal-MEPA, kemm min-naħa tal-awtoritajiet tas-Saħħa, kif ukoll min-naħa tal-kumpanniji nvoluti, sabiex jekk kien hemm fejn wieħed jista' jtejjeb, dan jitjieb.

Nisperaw li l-monitoraġġ li qed isir ikompli jsir kif suppost, u nispera li weġibna għall-inkwiet li kien qed jiġi espress mill-pubbliku u li wasal għandna hawnhekk.

Kif diġà għedt, it-transcriptions ta' kulma ntqal hawnhekk, flimkien mad-dokumenti ppreżentati, se jkunu online fuq il-website tal-Parlament, u wieħed ikun jista' jirreferi għalihom.

Min-naħa tagħna, kemm it-transcripts, kif ukoll il-Minuti tal-laqgħat, se jitpoġġew fuq il-Mejda tal-Kamra sabiex ikunu għad-dispożizzjoni ta' kull min ikun irid jirreferi għalihom.

Nirringrazzjakom talli attendejtu għal din il-laqgħa, u naġġorna l-Kumitat b'data u aġenda li jiġu kkomunikati aktar tard.

Fis-7:49 pm, il-Kumitat aġġorna.


KUMITAT PERMANENTI DWAR L-AMBJENT U L-IPPJANAR TAL-IŻVILUPP

LAQGĦA NRU.

L-Erbgħa, 18 ta' Marzu, 2015.

Il-Kumitat Permanenti dwar l-Ambjent u l-Ippjanar tal-Iżvilupp iltaqa' fil-Palazz, il-Belt Valletta, fis-7:01p.m.

L-Onor.

Marlene Farrugia, Chairperson tal-Kumitat, ippresediet.

PREŻENTI

L-Onor.

Joe Mizzi (Ministru għat-Trasport u l-Infrastruttura) (sostitut), kienu preżenti.

Għal din il-laqgħa ġew mistiedna jattendu rappreżentanti mill-Ministeru għas-Saħħa, mill-Malta Environment and Planning Authority (MEPA), minn Kordin Grain Terminal, minn UC Limited, kif ukoll rappreżentanti tal-NGOs.

Iċ-Chairperson qalet it-talba.

Il-Minuti tal-Laqgħa Nru. 13 li saret fit-23 ta' Frar, 2015 ġew konfermati.

PREŻENTAZZJONI MINN UC LTD.

KIF MITLUBA MILL-MEMBRI TAL-KUMITAT F'LAQGĦA NRU.

Waqt il-preżentazzjoni li għamel, is-Sur Ivan Carabott, Direttur ta' UC Ltd, ippreżenta lill-Kumitat dawn id-dokumenti:

14 – Preżentazzjoni mogħtija minn UC Ltd;

15 – Risk Assessment Report dwar is-Cement Bulk Storage Terminal ta' UC Ltd;

Fil-laqgħa ħadu sehem ukoll l-Avukat Paul Lia, konsulent legali ta' UC Ltd.; l-Avukat Adrian Delia u t-Tabib Godfrey Grech, konsulent legali u konsulent ta' Kordin Grain Terminal rispettivament u l-Avukat Lauro Fava, avukat ta' Kordin Grain Terminal, kif ukoll is-Sinj.

Astrid Vella mill-għaqda Flimkien għal Ambjent Aħjar.

Fit-7:49p.m. il-Kumitat aġġorna għal data li kellha tiġi komunikata aktar tard.

SKRIVANA TAL-KUMITAT

CHAIRPERSON TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru 41

L-Erbgħa, 18 ta' Marzu, 2015

L-Onor.

Deborah Schembri, President tal-Kumitat dwar l-Affarijiet Soċjali tavża li l-Kumitat se jiltaqa' nhar l-Erbgħa, 18 ta' Marzu, 2015 fis-7.00 p.m. fil-Kamra tal-Kumitati fil-Palazz il-Belt b'din l-aġenda:-

Preżentazzjoni tar-rapport annwali ta' ħidma għas-sena 2013 mill-Bord tal-Pulizija ta' Malta.

Affarijiet oħra.

Proceedings, agenda, minutes and transcripts of the parliamentary committees docx


(Rapport Uffiċjali u Rivedut)

Laqgħa Nru 41

L-Erbgħa, 18 ta' Marzu, 2015

Stampat fl-Uffiċċju tal-Iskrivan

Prezz €2.50

Laqgħa Nru 41

L-Erbgħa, 18 ta' Marzu, 2015

Il-Kumitat iltaqa' fil-Palazz, il-Belt Valletta, fis-7.10 p.m.

PreŻentazzjoni tar-rapport annwali ta' Ħidma gĦas-sena 2013 mill-Bord tal-Pulizija ta' Malta.

THE ACTING CHAIRPERSON (Onor. Kristy Debono): Nifhem li din il-laqgħa mhijiex se tieħu fit-tul.

Fil-fatt se nibdew mill-ewwel bil-preżentazzjoni tar-rapport annwali ta' ħidma għas-sena 2013 mill-Bord tal-Pulizija ta' Malta.

L-IMĦALLEF FRANCO DEPASQUALE (Chairman tal-Bord tal-Pulizija ta' Malta): Skont il-liġi aħna obbligati li nħejju rapport annwali li mbagħad ngħadduh lill-Ministru, lill-Kummissarju tal-Pulizija u liċ-Chairperson tal-Kumitat Permanenti dwar l-Affarijiet Soċjali.

THE ACTING CHAIRPERSON: Fl-assenza taċ-Chairperson, l-Onor.

Deborah Schembri, jiena se nilqa' dan ir-rapport u mbagħad inkunu nistgħu naġġornaw għal laqgħa oħra.

L-IMĦALLEF FRANCO DEPASQUALE: Dan huwa rapport li jixbaħ - jekk tfittex fil-file għandek issibhom – ħafna r-rapporti l-oħra li għamilna f'dawn l-aħħar 13, 14-il sena.

Issa jekk għandkom xi affarijiet li tixtiequ tistaqsuna aħna lesti li nweġbukom.

THE ACTING CHAIRPERSON: Forsi tistgħu tagħtuna preżentazzjoni ħafifa ta' dan ir-rapport?

L-IMĦALLEF FRANCO DEPASQUALE: Ir-rapport jagħmel analiżi tal-istituzzjoni nnifisha u ta' dak li qegħdin nipprovaw nagħmlu aħna, kif ukoll jagħmel rakkmandazzjonijiet dwar affarijiet li minn sena għal sena nħossu li għandna nagħmlu.

Hekk kif dan ir-rapport jiġi approvat aħna nibagħtuh lil dawn it-tliet awtoritajiet li semmejt aktar qabel.

Issa biex inkun għedt kollox qatt ma taw kas tar-rakkmandazzjonijiet li nagħmlu.

Jiena bniedem li ma nħobbx indur mal-lewża u dik hi r-realtà; qatt ma taw kashom!

Aħna dejjem ipprovajna nagħmlu xi ħaġa fejn ngħidu dak li nixtiequ però qatt ma kellna feedback pożittiv.

Madankollu jiena ngħid li dak huwa d-dover tagħna u għalhekk nibqgħu nagħmluh xorta waħda.

X'inhi n-natura ta' dan il-bord?

In-natura ta' dan il-bord hija l-pulizija.

Issa ħadd ma jieħu gost bil-pulizija wara biebu u lanqas il-puliizja ma tieħu gost li l-pulizija jkollha l-pulizija tagħha … Jekk m'inix sejjer żball dan il-bord kien imwaqqaf fl-2002 u kien il-brain child ta' Dr Joe Brincat meta kien għadu fil-Parlament.

Matul is-snin dan tkompla u ġie addottat kif inhu llum.

Ġieli saru xi emendi żgħar fih.

Pereżempju ma kellniex il-fakultà li nħarrku persuna u nagħtuha ġurament, u għalhekk saru l-emendi meħtieġa sabiex dawn ikunu jistgħu jsiru.

Aħna nipprovaw ngħidu x'inhuma l-affarijiet li nkunu għamilna matul dik is-sena u l-problemi li nkunu ltqajna magħhom.

Hemm ħafna xi tgħid dwar il-ħidma tal-bord imma aħna se nieħdu din l-okkażjoni biex formalment ngħaddulkom kopja ta' dan ir-rapport.

THE ACTING CHAIRPERSON: Formalment nirċievu dan ir-rapport u nirringrazzjak tal-ħidma tiegħek.

Hemm aktar kummenti?

L-IMĦALLEF FRANCO DEPASQUALE: Le.

Nisperaw li tapprezzaw u tkunu sodisfatti bil-ftit li stajna nagħmlu.

Dan kien rapport ftit antipatiku, fis-sens li fl-intervall kelli tibdil fil-membri tal-bord.

Dan ir-rapport ikopri dawn iż-żewġ affarijiet u issa erġajna kellna ntopp ieħor, fis-sens li biddilna ċerti membri tal-bord.

Kull darba trid iddaħħal il-membri ġodda fis-sistema imma l-importanti li jkun hemm il-volontà.

THE ACTING CHAIRPERSON: Ħadt nota tal-kummenti li qed tagħmlu u se ngħaddihom liċ-Chairperson ta' dan il-Kumitat.

Naħseb li nistgħu naġġornaw din il-laqgħa sakemm m'għandkom xejn aktar x'iżżidu.

L-IMĦALLEF FRANCO DEPASQUALE: Aħna m'għandna l-ebda intenzjoni li naħlulkom il-ħin.

Il-formalità titlob li jien nippreżenta dan ir-rapport u għalhekk irrid naderixxi mal-liġi.

Madankollu aħna dejjem disponibbli.

THE ACTING CHAIRPERSON: Dik hi l-proċedura.

L-IMĦALLEF FRANCO DEPASQUALE: Kif tridu imma jkolli ngħid li qatt ma ġejna hawnhekk fi 12-il sena!

Madankollu l-ameljorament dejjem sabiħ.

Is-soltu konna nibagħtuhom bil-posta u għandi pjaċir ngħid li fi 12-il sena lanqas biss acknowledgement wieħed ma rċevejna!

Nibagħtu rapport bħal dan kull sena u lanqas acknowledgement ma nirċievu.

Imma ma jimpurtax.

Aħna ma nagħmlux mirakli.

Nirringrazzjawkom tal-ħin li tajtuna u nispera li tkunu kuntenti b'dak li għamilna.

THE ACTING CHAIRPERSON: Grazzi.

Il-Kumtiat huwa aġġornat għal data oħra li tiġi komunikata aktar tard.

Fis-7:25 p.m. il-Kumitat aġġorna għal data u b'aġenda li kellhom jiġu komunikati aktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU 41

L-Erbgħa, 18 ta' Marzu 2015

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7:10 p.m.

Dr Elaine Burmingham, Research Analyst mal-Kumitat, kienet preżenti għal-laqgħa.

PREŻENTI: L-Onor.

Il-President tal-Kumitat, maħtura ad hoc, qalet it-talba.

PREŻENTAZZJONI TAR-RAPPORT ANNWALI TA' ĦIDMA TAL-BORD TAL-PULIZIJA TA' MALTA GĦAS-SENA 2013.

l-Imħallef Franco Depasquale, Chairman tal-Bord tal-Pulizija, ippreżenta lill-Kumitat Permanenti dwar l-Affarijiet Soċjali:

Dok 41 Rapport Annwali dwar il-ħidma tal-Bord tal-Pulizija għas-sena 2013.

Wara kien hemm diskussjoni.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 27

L-Erbgħa, 1 ta' April 2015 fis-6:45 p.m.

L-Onor.

Luciano Busuttil, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar l-Erbgħa, 1 ta' April 2015 fis-6:45 p.m. fil-Kamra tal-Kumitati fil-Palazz il-Belt b'din l-aġenda:-

Laqgħa mal-E.T. Bruno Macaes, Segretarju tal-Istat għall-Affarijiet Ewropej tal-Portugall.

Affarijiet oħra.

Rapport mill-Onor.

Francis Zammit Dimech fuq il-konklużjonijiet tal-Laqgħa dwar il-Politika Komuni għall-Affarijiet Barranin u s-Siġurtà li saret f'Riga, il-Latvja;

Approvazzjoni tal-ftehim milħuq fil-Grupp ta' Ħidma I dwar il-parteċipazzjoni tal-Membri Parlamentari Ewropej fix-xogħol tal-istess Grupp; u

16 ta' Marzu 2015 SKRIVAN TAL-KAMRA

Proceedings, agenda, minutes and transcripts of the parliamentary committees bar


(Rapport Uffiċjali u Rivedut)

Laqgħa Nru 27

L-Erbgħa, 1 ta' April 2015

Stampat fl-Uffiċċju tal-Iskrivan

Prezz €2.50

Laqgħa Nru 27

L-Erbgħa, 1 ta' April, 2015

Il-Kumitat iltaqa' fil-Palazz, il-Belt Valletta, fis-6.55 p.m.

Il-Minuti tal-Laqgħa Nru 26, li saret fit-28 ta' Jannar 2015, ġew ikkonfermati.

LAQGĦA MAL-E.T. BRUNO MAÇÃES, SEGRETARJU TAL-ISTAT GĦALL-AFFARIJIET EWROPEJ TAL-PORTUGALL

AFFARIJIET OĦRA

THE CHAIRPERSON: Se nqiegħed fuq il-Mejda dan li ġej:

- Il-konklużjonijiet tal-Laqgħa dwar il-Politika Komuni għall-Affarijiet Barranin u s-Sigurtà li saret f'Riga, il-Latvja, u li għaliha attendejt jien u l-Onor.

Hawn xi rimarki fuq id-Draft Conclusions?

(Onor. Membri: Le) Mela nistgħu nikkonsidrawhom bħala approvati.

Nitlob ukoll l-approvazzjoni tal-

ftehim milħuq mill-Grupp ta' Ħidma I, fil-laqgħa tiegħu tal-11 ta' Frar 2015, dwar il-parteċipazzjoni tal-Membri Parlamentari Ewropej fix-xogħol tal-Gruppi ta' Ħidma tiegħu, li kien jgħid kif ġej:

"Fuq talba li saritlu min-naħa ta' Membru Parlamentari Ewropew, il-Grupp iddiskuta l-irwol tal-Membri Parlamentari Ewropej fix-xogħol tal-Gruppi ta' Ħidma fi ħdan il-Kumitat Permanenti dwar l-Affarijiet Barranin u Ewropej, liema gruppi jiltaqgħu fil-magħluq, u unanimament qabel kif ġej:-

Ordni Permanenti 120F diġà jipprovdi li l-'Membri Parlamentari Ewropej eletti minn Malta għandu jkollhom id-dritt li jipparteċipaw fix-xogħol tal-Kumitat Permanenti (dwar l-Affarijiet Barranin u Ewropej), iżda ma jkollhomx id-dritt jivvotaw jew id-dritt li jressqu mozzjonijiet u emendi', u allura jagħmel sens li l-Membri Parlamentari Ewropej ikollhom dan l-istess dritt fir-rigward tax-xogħol tal-gruppi ta' ħidma fi ħdan l-istess Kumitat Permanenti; u

jekk Membru tal-Parlament Ewropew ma jkunx jista' jattendi għax-xogħol tal-Gruppi ta' Ħidma fi ħdan il-Kumitat Permanenti dwar l-Affarijiet Barranin u Ewropej, spiss minħabba xogħol barra minn Malta konness mal-Parlament Ewropew, dan ikun jista' jinnomina persuna biex tattendi l-laqgħat tal-gruppi ta' ħidma mingħajr id-dritt li titkellem jew tivvota jew li tressaq mozzjonijiet u emendi."

Dan nistgħu nikkonsidrawh ukoll bħala approvat.

Grazzi.

Ngħaddu issa għall-Korrispondenza:

THE CHAIRPERSON: Inqiegħed fuq il-Mejda:

Il-Kumitat iddiskuta l-ittra ta' Ms Diane Spiteri, Aġent Kap tar-Rappreżentanza tal-Kummissjoni Ewropea f'Malta, dwar koperazzjoni u kollaborazzjoni bejn il-Kumitat Parlamentari għall-Affarijiet Ekonomiċi u Finanzjarji u dak għall-Affarijiet Barranin u Ewropej, speċjalment dwar materji ta' sorveljanza fuq il-budgets u l-proċess ta' koordinazzjoni tal-politika ekonomika u finanzjarja, u qabel li għandha ssir laqgħa dwar dan.

Il-Kumitat innota wkoll li kien hemm indikazzjonijiet li l-Viċi President Valdis Dombrovskis, inkarigat mill-Ewro u d-Djalogu Soċjali, kien se jżur Malta għall-bidu ta' Mejju 2015.

Fil-fehma tiegħi, għalkemm din il-materja tittratta l-European Affairs li jaqa' taħtha dan il-Kumitat, hija aktar rilevanti għall-Kumitat għall-Affarijiet Ekonomiċi u Finanzjarji.

U għaldaqstant naħseb li nistgħu nagħmlu laqgħa konġunta bejn dawn iż-żewġ kumitati.

Se nqiegħed ukoll fuq il-Mejda:

L-ittra tal-President tal-Kumitat għall-Affarijiet Barranin tal-Parlament Federali Russu fejn ħabbar l-elezzjoni tiegħu f'din il-kariga, u fejn ippropona djalogu u żjarat reċiproċi bejn iż-żewġ kumitati.

Il-Kumitat innota l-parir tal-Ministeru għall-Affarijiet Barranin fis-sens li ma kien hemm l-ebda projbizzjoni u/jew sanzjonijiet fuq laqgħat u kuntatti fil-livell ta' parlamentari, għalkemm meta wieħed jiġi għall-ispeċifiku dejjem kellu jaċċerta li persuna ma tkunx milquta minn sanzjonijiet.

Nitlobkom taraw draft tal-ittra li beħsiebni nibgħat b'risposta, u nistaqsi jekk għandkomx xi emendi għal din l-ittra.

Mela, jidher li l-Kumitat qiegħed jaqbel mal-abbozz tal-ittra li se nibgħat bħala l-President ta' dan il-Kumitat.

Inġib għall-attenzjoni tagħkom:

Dwar Joint Consultation Paper 'Towards a new European Neighbourhood Policy', maħruġa mir-Rappreżentant Għoli tal-U.E. għall-Affarijiet Barranin u l-Politika għas-Sigurtà, il-Kumitat innota li din il-konsultazzjoni kienet miftuħa sal-aħħar ta' Ġunju 2015, u li diġà kienet saret talba għall-pożizzjoni tal-Gvern dwarha sabiex aktar 'il quddiem issir diskussjoni u, jekk ikun il-każ, issir sottomissjoni.

Talba li saret lir-rappreżentant tal-Parlament Malti fi Brussell għal informazzjoni dwar suġġetti li l-Parlament Nazzjonali kien qiegħed jiddiskuti, jew li jixtieq jiddiskuti, mal-Kummissjoni, u dan sabiex jittieħed kont tagħhom fl-iskedar ta' żjajjar ta' Kummissarji fl-Istati Membri.

Il-Kumitat qabel li jressaq dawn iż-żewġ suġġetti, jiġifieri l-policy ġdida dwar in-Neighbourhood Policy u l-Comprehensive European Agenda on Migration.

Fuq il-proposta Daniża sabiex jitwaqqaf 'European Business Forum' bil-għan li tonqos il-burokrazija żejda, ħalli ssir aktar faċli li wieħed jagħmel negozju, il-Kumitat qabel li jappoġġja din il-proposta meta u jekk issir formalment.

L-applikazzjoni ta' Malta biex tagħmel parti mill-Convention on the International Hydrographic Organisation (IHO) li l-Ministeru għall-Affarijiet Barranin għarrfu biha, minkejja li din taqa' taħt Art.

5 tal-Att dwar ir-Ratifika ta' Trattati (Kap. 304); u

Ir-rapport annwali għall-2014 tal-Kunsill għall-Maltin li jgħixu Barra minn Malta, liema rapport kellu jiddiskutih sal-aħħar ta' Mejju u jagħmel ir-rakkomandazzjonijiet tiegħu lill-Kamra, skont Art.

7 tal-Att li waqqaf l-istess Kunsill (Kap 515).

Naġġornaw din il-laqgħa għal data oħra li tiġi mħabbra lilkom aktar 'il quddiem.

Nirringrazzjakom.

Fis-7.45 p.m., il-Kumitat aġġorna għal data u b'aġenda li kellhom jiġu kkomunikati aktar tard.


KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

L-Erbgħa, 1 ta' April 2015.

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-6:55 p.m.

L-Onor.

PREŻENTI: L-Onor.

ASSENTI: Il-Ministru għall-Affarijiet Barranin l-Onor.

Toni Bezzina u l-Onor.

SKUŻAT: L-Onor.

Francis Zammit Dimech kien imsiefer fuq xogħol parlamentari.

Il-Minuti tal-laqgħa Nru 26 li saret fit-28 ta' Jannar, 2015 kienu konfermati.

L-Iskrivan tal-Kumitat qal it-talba.

LAQGĦA MAL-E.T. BRUNO MACAES, SEGRETARJU TAL-ISTAT GĦALL-AFFARIJIET EWROPEJ TAL-PORTUGALL

Wara introduzjoni qasira, il-Kumitat u s-Segretarju tal-Istat għall-Affarijiet Ewropej Portuġiż iddiskutew diversi kwestjonijiet ta' interess komuni kemm fuq livell bilaterali u kemm fuq livell Ewropew, fosthom, is-sitwazzjoni fil-Libja u t-Tuneżija; ċerti aspetti dwar il-migrazzjoni irregolari fosthom il-ħtieġa ta' reviżjoni tar-rwol tal-Frontex, tal-burden sharing u forsi anke tar-regolamenti ta' Dublin; u l-politika tal-viċinat tal-Unjoni Ewropea li fir-rigward tal-pajjiżi fin-naħa t'isfel tal-Mediterran għandha toffri aktar għajnuna u sostenn kemm mil-lat ekonomiku u fit-twaqqif u t-tisħiħ tal-instituzzjonijiet.

Affarijiet Oħra:

106 Il-President tal-Kumitat ippreżenta l-konklużjonijiet tal-Laqgħa dwar il-Politika Komuni għall-Affarijiet Barranin u s-Siġurtà li saret f'Riga, il-Latvja, li attenda għaliha flimkien mal-Onor.

107 Il-Kumitat approva l-ftehim milħuq mill-Grupp ta' Ħidma I, fil-laqgħa tiegħu tal-11 ta' Frar 2015, dwar il-parteċipazzjoni tal-Membri Parlamentari Ewropej fix-xogħol tal-Gruppi ta' Ħidma tiegħu li kien jgħid kif ġej:

Fuq talba li saritlu min-naħa ta' Membru Parlamentari Ewropew, il-Grupp iddiskuta r-rwol tal-Membri Parlamentari Ewropej fix-xogħol tal-Gruppi ta' Ħidma fi ħdan il-Kumitat Permanenti dwar l-Affarijiet Barranin u Ewropej, liema gruppi jiltaqgħu fil-magħluq, u unanimament qabel kif ġej:-

Ordni Permanenti 120F diġà jipprovdi li l-"Membri Parlamentari Ewropej eletti minn Malta għandu jkollhom id-dritt li jipparteċipaw fix-xogħol tal-Kumitat Permanenti (dwar l-Affarijiet Barranin u Ewropej), iżda ma jkollhomx id-dritt jivvotaw jew id-dritt li jressqu mozzjonijiet u emendi" u allura jagħmel sens li l-Membri Parlamentari Ewropej ikollhom dan l-istess dritt fir-rigward tax-xogħol tal-gruppi ta' ħidma fi ħdan l-istess Kumitat Permanenti; u

jekk Membru tal-Parlament Ewropew ma jkunx jista' jattendi għax-xogħol tal-Gruppi ta' Ħidma fi ħdan il-Kumitat Permanenti dwar l-Affarijiet Barranin u Ewropej, spiss minħabba xogħol barra minn Malta konness mal-Parlament Ewropew, dan ikun jista' jinnomina persuna biex tattendi l-laqgħat tal-gruppi ta' ħidma mingħajr id-dritt li titkellem jew tivvota jew tressaq mozzjonijiet u emendi.

108 Il-Kumitat iddiskuta l-ittra ta' Ms Diane Spiteri, Aġent Kap tar-Rappreżentanza tal-Kummissjoni Ewropea f'Malta, dwar koperazzjoni u kollaborazzjoni bejn il-Kumitati Parlamentari għall-Affarijiet Ekonomiċi u Finanzjarji u dak għall-Affarijiet Barranin u Ewropej, speċjalment dwar materji ta' sorveljanza fuq il-baġits u l-proċess ta' kordinazzjoni tal-politika ekonomika u finanzjarja, u qabel li għandha ssir laqgħa dwar dan.

Il-Kumitat innota wkoll li kien hemm indikazzjonijiet li l-Viċi President Valdis Dombrovskis, inkarigat mill-Euro u d-Djalogu Soċjali, kien se jżur Malta għall-bidu ta' Mejju 2015.

109 Il-Kumitat ikkonsidra l-ittra tal-President tal-Kumitat għall-Affarijiet Barranin tal-Parlament Federali Russu fejn ħabbar l-elezzjoni tiegħu f'din il-kariga u ippropona djalogu u żjarat reċiproċi bejn iż-żewġ kumitati.

Il-Kumitat innota l-parir tal-Ministeru għall-Affarijiet Barranin fis-sens li ma kien hemm l-ebda projbizzjoni u/jew sanzjonijiet fuq laqgħat u kuntatti fil-livell ta' parlamentari għalkemm meta wieħed jiġi għall-ispeċifiku dejjem kellu jaċċerta li persuna ma tkunx milquta minn sanzjonijiet.

Il-Kumitat qabel ukoll mal-abbozz tal-ittra li kienet se tintbagħat taħt il-firma tal-President tal-Kumitat.

110 Fir-rigward tal-Joint Consultation Paper 'Towards a new European Neighbourhood Policy' maħruġa mir-Rappreżentant Għoli tal-U.E. għall-Affarijiet Barranin u l-Politika għas-Sigurtà, il-Kumitat innota li din il-konsultazzjoni kienet miftuħa sal-aħħar ta' Ġunju 2015 u li diġà kienet saret talba għall-pożizzjoni tal-Gvern dwarha sabiex aktar 'il quddiem issir dikussjoni u, jekk ikun il-każ, issir sottomissjoni.

111 Dwar it-talba li saret lir-rappreżentant tal-Parlament Malti fi Brussell għall-informazzjoni dwar suġġetti li l-Parlament Nazzjonali kien qiegħed jiddiskuti jew li jixtieq jiddiskuti mal-Kummissjoni u dan sabiex jittieħed kont tagħhom fl-iskedar ta' żjajjar ta' Kummissarji fl-Istati Membri, il-Kumitat qabel li jressaq dawn iż-żewġ suġġetti, i.e. il-policy ġdida dwar in-Neighbourhood Policy u l-Comprehensive European Agenda on Migration.

112 Fuq il-proposta Daniża sabiex jitwaqqaf 'European Business Forum' fil-għan li tonqos il-burokrazjja żejda ħalli ssir aktar faċli li wieħed jagħmel negozju, il-Kumitat qabel li jappoġġja din il-proposta meta u jekk issir formalment.

113 Il-Kumitat ħa nota tal-applikazzjoni ta' Malta biex tagħmel parti mill-Convention on the International Hydrographic Organisation (IHO) li l-Ministeru għall-Affarijiet Barranin għarrfu biha minkejja li din taqa' taħt Art.

5 tal-Att dwar ir-Ratifik ta' Trattati (Kap. 304); u

114 Il-Kumitat ħa nota tar-rapport annwali għall-2014 tal-Kunsill għall-Maltin li jgħixu Barra minn Malta, liema rapport kellu jiddiskutih sal-aħħar ta' Mejju u jagħmel ir-rakkomandazzjonijiet tiegħu lill-Kamra skont Art.

7 tal-Att li waqqaf l-istess Kunsill (Kap 515).

Din id-dokumentazzjoni kollha kienet tqassmet lill-Membri bil-quddiem.

Fis-7.45 p.m. il-Kumitat aġġorna għal data u b'aġenda li kellhom jiġu komunikati aktar tard.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 28

It-Tnejn, 27 ta' April 2015 fis-1.00 p.m.

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar it-Tnejn, 27 ta' April 2015 fis-1.00 p.m. fil-Kamra tal-Kumitati fil-Palazz il-Belt Valletta, b'din l-aġenda:

Xogħol tal-Kamra

Affarijiet oħra

24 ta' April 2015 SKRIVAN TAL-KAMRA